text:
Kisah Rasui-Rasui
Chapter 11
Rasui-rasui dan ureuëng-ureuëng meuiman bansaboh Yudea jideungoe bahwa ureuëng-ureuëng nyang hana meuagama Yahudi pih ka jiteurimong feureuman Allah.
2 Óh lheueh nyan watée Petrus geujak u Yerusalem, ureuëng-ureuëng Yahudi nyang ka lheueh jimeuiman nyan, jihina keu Petrus. Awaknyan jipeugah lagée nyoe,
3 "Keupeue gata jak u rumoh ureuëng-ureuëng nyang gohlom teupeukatan? Dan gata makheun teuma meusajan-sajan ngon awaknyan!"
4 Ngon sabab nyan Petrus geupeu trang bak awaknyan mandum nyang ka teujadi, phon nibak awai, Petrus geupeugah,
5 "Ulôn teungoh meudoá di banda Yope, laju deuh ulôn ngieng lam saboh keumalon. Ulôn ngieng laju na sapeue-peue lagée siôn ija nyang luwah teupeutreun nibak langét, meugantung nibak ban peuet boh sagoe jih, óh lheueh nyan laju jipiôh bak binéh ulôn.
6 Watée ulôn kalon u dalam nyan, laju ulôn ngieng beulatang-beulatang nyang meugaki peuet, beulatang-beulatang kleut, beulatang-beulatang nyang jimeu-éue dan cicém-cicém kleut.
7 Óh lheueh nyan laju ulôn deungoe na saboh su nyang jipeugah ubak ulôn, 'Beudôh laju hai Petrus! Sie kheueh laju nyan dan gata pajoh!'
8 Teuma ulôn jaweueb, 'Hánjeuet Tuhan! Gohlom na ulôn makheun peunajoh nyang hareuem atawa najih.'
9 Teuma su nyan geupeugah lom nibak langét, 'Barang nyang ka geupeugah haleue lé Allah bék gata peugah hareuem.'
10 Ulôn ngieng hai nyan sampoe lhée goe dan akhé jih banmandum teubeuôt lom lam syeuruga.
11 Paih bak watée nyan cit teuma ban lhée droe nibak Kaisarea, nyang jiyue jak meurumpok ngon ulôn, trok u rumoh teumpat ulôn éh.
12 Laju Roh Allah geuyue ulôn jak meusajan-sajan ngon awaknyan dan bék na bimbeng. Ban nam droe syedara nyan pih jijak meusajan ngon ulôn u Kaisarea, dan kamoe banmandum kamoe tamong lam rumoh Kornelius.
13 Óh lheueh nyan Kornelius jipeugah bak kamoe pakriban gobnyan jikalon sidroe malaikat jidong dirumoh jih sira jipeugah, 'Gata yue laju ureuëng jijak u Yope keu jijakhôi sidroe ureuëng agam nyang nan jih Simon Petrus.
14 Gobnyan teuma jipeusampoe ubak gata haba keuhai teupeuseulamat gata dan keuluwarga gata.'
15 Dan bak watée ulôn teungoh peugah haba lagée nyan," meunan kheueh Petrus geupeugah lom calitra gobnyan, "Roh Allah geutron ateueh awaknyan, saban lagée nyang teujadi ateueh geutanyoe ilée yoh awaiphon.
16 Laju ulôn teuingat, Tuhan ka lheueh geupeugah, 'Nabi Yahya geupumanö ngon ié, teuma gata teupumanö ngon Roh Allah.'
17 Ngon lagée nyan jeulaih that bahwa Po teu Allah geubri cit ubak ureuëng-ureuëng nyang hana meuagama Yahudi, meuneubri nyang saban geubri keu geutanyoe bak watée geutanyoe tapeucaya ubak Tuhan Isa. Ngon sabab nyan, panena mungken ulôn tam Po teu Allah!"
18 Óh ka lheueh jideungoe nyan, awaknyan hana jibantah le. Laju awaknyan jipujoe Po teu Allah. Awaknyan jipeugah, "Meunyoe meunan, ureuëng-ureuëng nyang bukon Yahudi pih geubri keuseumpatan lé Po teu Allah keu jimeutobat nibak desya-desya jih dan jideungoe udeb nyang seujati!"
19 Óh ka lheueh Stefanus jipoh maté, ureuëng-ureuëng nyang meuiman ubak Isa ka jipeuphon let keudeuh keunoe, akhé jih awaknyan meutabu beba hán meuhô sahoe. Na jiplueng sampoe u Fenisia, dan na teuma nyang sampoe u Siprus dan Antiokhia. Awaknyan laju jipeusampoe haba nibak Allah na kheueh ubak ureuëng-ureuëng Yahudi mantong.
20 Teuma lamkawan ureuëng-ureuëng nyang meuiman nyan, nyang asai jih nibak Siprus dan Kirene, na teuma ureuëng-ureuëng nyang jijak u Antiophia dan jimeudakwah Haba Gét keuhai Isa ubak ureuëng-ureuëng nyang hana meuagama Yahudi cit teuma.
21 Kuasa Tuhan na bak awaknyan sampoe jai that-that ureuëng meuiman dan jiseurah droe ubak Tuhan. 22 Haba keuhaba keuhai peuristiwa nyoe trok cit teuma ubak jeumaáh nyang na di Yerusalem. Ngon lagée nyan awaknyan laju jikirém Barnabas u Antiokhia.
23 Dan watée Barnabas ka trok keudeh, dan jikalon pakriban Allah geubri beureukat ateueh ureuëng-ureuëng nyan, gobnyan galak that-that. Laju jilakée mangat awaknyan biet-biet patuh ubak Tuhan deungon sipeunoh até.
24 Barnabas nyoe na kheueh ureuëng gét até dan jikuasa lé Roh Allah dan that-that jimeuiman ubak Tuhan sampoe meutamah ramé ureuëng jiseutôt Tuhan.
25 Óh lheueh nyan Barnabas jijak u Tarsus jijak mita Saulus.
26 Óh ka lheueh meurumpok ngon Saulus, laju jiba Saulus u Antiokhia na sithon peunoh awaknyan meugumpôi ngon jeumaáh nyang na disinan sira jipeubeuet ureuëng ramé. Di Antiokhia nyan kheueh ureuëng-ureuëng nyang peucaya keu Isa nyang keuphon that teupeugah ureuëng-ureuëng Kristen. 27 Bak watée nyan na pa dubdroe nabi nyang teuka nibak Yerusalem u Antiokhia.
28 Lamkawan nabi-nabi nyan na nyang nan geuh Agabus. Lé durongan Roh Allah gobnyan meunubuat bahwa bansaboh donya teuma teuka musém deuk nyang paleng parah. (Dan hainyan keubiet na teujadi bak watée Kaisar Klaudius mat peurintah.)
29 Ngon lagée nyan banmandum murit Isa nyan ka sipakat keu jikirém sumbangan keu syedara-syedara nyang na tinggai di Yudea; maséng-maséng jikirém meunurot keumampuan jih.
30 Keuhai situju nyan teutab teupeubuet, laju Barnabas dan Saulus ji-utus keu jijak intat sumbangan nyan ubak peumimpén-peumimpén jeumaáh.


c: text/html

text:
Keujadian
Chapter 23
Watée Sara kana umu gobnyan 127 thon,
2 gobnyan meuninggai donya di Hebron bak tanoh Kanaan. Nabi Ibrahim seudeh that dan laju geupeumo ba-e watée meuninggai peurumoh geuh nyan.
3 Óh lheueh nyan Nabi Ibrahim geutinggai manyét peurumoh gobnyan disinan dan geujak laju ubak ureuëng-ureuëng Het, nyang duek lam nanggroe nyan. Óh trok keunan laju geupeugah,
4 "Ulôn nyoe ureuëng aséng nyang na tinggai lamkawan Syedara; neupeu idhin kheueh bak ulôn mangat jeuet ulôn bloe saboh keubeueng tanoh mangat jeuet lôn jakpeukubu lam jrat peurumoh ulôn nyang ka meuninggai donya."
5 Jijaweueb lé awaknyan,
6 "Kamoe horeumat ubak Amphon sibagoe peumimpén nyang teuga lamkawan kamoe, dan neujak peukubu kheueh peurumoh Amphon bak tanoh jrat nyang paleng gét nyang na nibak kamoe. Kamoe banmandum galak kamoe peuna kubu keupeurumoh Amphon."
7 Óh lheueh nyan Nabi Ibrahim pih laju geusujut dikeue awaknyan,
8 dan laju geupeugah, "Meunyoe Syedara banmandum rela lôn peukubu peurumoh lôn disinoe, tulông kheueh neulakée ubak Efron, aneuëk agam Zohar,
9 mangat gobnyan geupeubloe keu ulôn Guha Makhpela nyang na bak binéh ladang geuhnyan. Bah kheueh gobnyan geupeubloe tanoh nyan disinoe, Syedara-syedara nyang na disinoe jeuet neukalon keudroe. Yuem jih teuma lôn bayeue peunoh, mangat tanoh nyan jeuet keuhak milék lôn."
10 Bak watée nyan Efron teungoh jiduek-duek ngon ureuëng Het nibak teumpat meurumpok nyang nan jih pintoe geureubang banda. Dan deungon jikalon lé ureuëng nyang na disinan, laju jijaweueb,
11 "Bansa ulôn keudroe jeuet keusaksi bahwa ladang nyan meunan cit ngon guha nyang na disinan ulôn bri ubak Amphon mangat bak teumpat nyan jeuet Amphon kubu peurumoh droeneueh."
12 Teuma Nabi Ibrahim laju geusujut dikeue ureuëng-ureuëng Het nyan,
13 dan deungon jideungoe lé banmandum ureuëng nyang na disinan, laju geupeugah ubak Efron, "Deungoe kheueh ulôn peugah. Ulôn meukeusut keuneuk bloe banmandum ladang nyan. Teurimong kheueh péng jih, mangat jeuet ulôn kubu peurumoh lôn bak teumpat nyan."
14 Jijaweueb lé Efron, "Saboh keubeung tanoh nyang yuem jih cit peuet reutoh péng pirak keupeue kheueh guna nyan keutanyoe bandua? Jak kubu kheueh peurumoh Amphon bak teumpat nyan."
16 Nabi Ibrahim situju ngon yuem sidueb nyan. Gobnyan laju geuitong péng pirak sidub nyang ka jipeugah lé Efron nyan, na kheueh peuet reutoh péng pirak, meunurot timbangan nyang jipeuguna lé saudaga. Dan geubayeue laju ubak Efron, deungon jikalon lé banmandum ureuëng Het nyang na disinan.
17 Meunan kheueh jeuet jih, ladang Efron nyang na di Makhpela disiblaih utimu Mamre, ka jeuet keu hakmilék Nabi Ibrahim. Lam tanoh nyan nyang na ladang ngon guha meunan cit banmandum bak-bak kayée nyang na disinan dan bak kayée nyang na bak bataih-bataih nyan.
18 Tanoh nyan jiaku sibagoe tanoh Nabi Ibrahim lé banmandum ureuëng Het nyang na teuka bak teumpat meurumpok di babah pintoe geureubang banda.
19 Óh ka lheueh nyan Nabi Ibrahim laju geupeukubu Sara peurumoh geuhnyan lam guha Makhpela di tanoh Kanaan.
20 Meunan kheueh ladang meusajan ngon guha nyang na disinan nyang yoh awai atra ureuëng Het, ka jeuet keu hakmilék Nabi Ibrahim keugeupeuguna sibagoe lampôh jrat.

robotstxt: allowed

filter: keep


text:
Basa Arab
Bahsa Arab (qQbahsa Arab: لغة العربية) nakeuh bahsa nyang geunguy lé ureuëng-ureuëng di wilayah nanggroë Arab, lage Saudi Arabia, Kuwait, Irak atawa la'én nibak nyan. Lam bahsa Arab nyoëkeuh Al-Qur'an neupeutrôn lé Allah ta'ala.
Meumacam lugat atawa dialek nyang na tareumpök lam bahsa Arab nyoë, seucara umum jeuët takheun bahsa Arab ureuëng di kuta meubida deungön bahsa nyang na di pedalaman (baduy). Narit ureuëng kuta leubèh sopan, leubèh meusaneuët. Lam sastra Arab lé that istilah-istilah nyang meuhubôngan deungön bahsa nyoë. Na istilah, antara la'én:
Nyan bandum jih nan cabeuëng èleumèë lam bahsa Arab. Deungon na tameureunoë èleumèë nyan tanyö akan jeuet ta bôh makna Al-Qur'an ngon Hadih seureuta Kitab-kitab Ulama.


text:
Lam basa Aceh kayém ta deungö peunajôh Aceh, teuma pue nyang geukheun peunajoh Aceh nyan?
Pue keuh lagèe peunajôh nyang kayém ta bloe – bloe bak keudè di gampông?. Nyang beutôi kriban nyang geukheun peunajôh Aceh nyan?
Peunajôh Aceh nyan nyakni mandum peunajôh nyang kayém geupeugöt lé ureung tuha-tuha awai watèe uroe nyang meuteuntèe, miseu lagèe timphan, luyang, bu leukat, kuwéh meuseukat, bajék / Wajék, dôi-dôi, haluwa, bhôi, kuwéh seupét, keukarah atawa kuwéh-kuwéh la-én nyang gohlom meutuléh hinoe.
Nyan keuh meupadum boh peunajoh Aceh nyang kayém ta pajôh ‘oh watèe uroe-uroe meuteuntèe miseue lagèe uroe raya atawa na khanduri ureueng meukawén. Wab uroe-uroe beasa jareueng that na geu peugöt kuwéh-kuwéh lagèe nyan rupa.
Peunajôh Aceh nyang lagèe nyan rupa leubèh le nyang nyum jih mamèh mamèh that dum. Na nyang geu wöt ngön meulisan na cit nyang geu wöt ngön saka.
*geutuléh lé Iqbal Hafidh nibak uroe aleuhad, 5 uroe buleun sapha thon 1440. Geujak beut bak balé Drah Aceh Jawöe, جاوي اچيه, i Darussalam.[/et_pb_text][/et_pb_column][/et_pb_row][/et_pb_section]


text:
1 Timotius
Chapter 6
Ureuëng-ureuëng Kristen nyang jeuet keu namiet, harôh jianggab bahwa teungku po jih meuseuti jihoreumat, mangat ureuëng laén hana hase jipeubrok nan Allah atawa peulajaran geutanyoe.
2 Namiet-namiet nyang po jih ureuëng Kristen, hana jeuet jianggab po jih nyan hina sabab awaknyan saban-saban ureuëng Kristen. Teuma lé namiet nyan jilayani po jih nyan leubeh gét lom, sabab po nyang jilayani ngon jroh nyan na kheueh saban-saban ureuëng meuiman nyang teugaséh. Banmandum nyoe meuseuti gata peurunoe dan gata naseuhat.
3 Soe-soe mantong nyang peurunoe ajaran laén seulaén nibak nyan dan hana situju ngon ajaran nyang beutôi nibak Tuhan geutanyoe Isa Almaseh, dan ngon ajaran agama tanyoe,
4 na kheueh ureuëng nyang sombong hana jiteupeue sapeue! Peunyakét jih na kheueh galak meudobat dan meudakwa keuhai istilah-istilah akhé jih rhot nibak picék até, meucrebre, fiteunah, curiga nyang hana gét,
5 meunan cit meusiliseh waham nyang hana putôh-putôh. Rot seumike ureuëng nyang lagée nyan ka paneuk dan hana lé nyang beuna. Awaknyan jipike hase jeuet keukaya rot agama.
6 Beutôi agama teubri untông nyang rayeuk, meunyoe manusia nyan puih ngon peue nyang ka na.
7 Sabab hana meusapeue pi nyang jeuet taba u dalam donya nyoe, dan hana meusapeue pi nyang jeuet taba uluwa!
8 Teuma, meunyoe na peunajoh dan peukayan, nyan kaseb.
9 Teuma ureuëng nyang keuneuk jeuet keukaya, teugoda dan meupalet ngon mubagoe hawa nafeusu nyang bangai dan nyang rusak. Nafeusu-nafeusu nyang lagée nyan teuba manusia ubak hanco dan ceulaka.
10 Sabab nibak cinta ubak péng, jiteuka mubagoe rupa nyang jeuhet. Na siladum ureuëng nyang jitiyeub péng akhé jih ka hana jiturot lé ajaran Kristen, laju awaknyan jiteurimong mubagoe peundeuritaan nyang jipeuhanco até awaknyan.
11 Teuma gata na kheueh ureuëng atra Po teu Allah, ngon lagée nyan gata harôh tapeujiôh banmandum atra nyan. Useuha kheueh beujeuet keu ureuëng nyang beutôi bak mata Allah, nyang peuhamba droe ubak Allah, meuiman ubak Almaseh, tagaséh keusabe manusia, tabah lam deurita, dan meusikeub leumoh leumbot.
12 Meujuang kheueh beubiet-biet keu udeb lagée ureuëng Kristen mangat gata tareubot hadiyah seujati dan keukai. Sabab keunyan kheueh Allah geutawök gata bak watée gata ta-aku Gobnyan dikeue ureuëng ramé bahwa gata meuiman ubak Almaseh.
13 Dan jinoenyoe, dikeue Po teu Allah nyang bri nyawöng keu makhlok peue mantong, dan dikeue Isa Almaseh nyang ka geubri saksi nyang beutôi dikeue Pontius Pilatus, ulôn lakée nyoe nibak gata:
14 Taát kheueh ubak peurintah nyan deungon até nyang gleh dan hana meucupa trok ubak watée jih Tuhan geutanyoe Isa Almaseh geuteuka lom teuma.
15 Keuhai teuka Gobnyan teuma geupeuteuntée bak watée nyang paih lé Allah keudroe. Gobnyan kheueh nyang matkuasa sidroe kong sagai; Gobnyan agong, Raja di ateueh raja, dan Tuhan banmandum tuan.
16 Gobnyan kheueh mantong nyang hana hase jikuasa lé maté; Gobnyan udeb lam cahya nyang hana hase jipeurab lé soemantong. Hana meusidroe manusia pi nyang ka lheueh jikalon Gobnyan. Keu Gobnyan kheueh horeumat dan kuasa siumu masa! Amin.
17 Keu ureuëng-ureuëng nyang kaya ateueh rhueng donya, gata peugah kheueh mangat awaknyan bék sombong dan bék meuharab ateueh barang-barang nyang hana teutab -- lagée hai jih atra keukayaan. Awaknyan meuseuti meuharab ubak Po teu Allah nyang geubri peue-peue mantong ubak geutanyoe deungon meulimpah mangat geutanyoe tateumé rasa.
18 Lakée kheueh nibak awaknyan mangat awaknyan jitunyok keubuet nyang jroh, keu jipeubuet buet-buet nyang gét, murah até dan galak jimeubri.
19 Deungon lagée nyan awaknyan ka jigumpôi atra nyang jeuet keumodal nyang gét keuwatée nyang teuma teuka. Dan deungon lagée nyan awaknyan teuma meuteumé udeb nyang keukai, na kheueh udeb nyang seujati.
20 Peue nyang ka teupeucaya keugata, jaga kheueh nyan beugôt-gôt, Timotius! Peujiôh kheueh tutoe haba nyang hana meuguna dan meudobat keuhai-hai nyang seucara keuliru teupeugah "Peungeutahuan".
21 Sabab na ureuëng nyang jipeugah bahwa awaknyan na peungeutahuan nyan, sampoe ngon lagée nyan kajiseuleweng ajaran-ajaran Kristen nyang awaknyan meuiman yoh masa ilée. Seumoga Tuhan geubri beureukat ubak Syedara mandum. Horeumat kamoe, Paulus


text:
Nabi Yesaya
Chapter 50
TUHAN meufeureuman ubak bani Israel, "He umat Ulôn, gata pike ulôn ku use gata lagée sidroe ureuëng lako jiuse peurumoh jih? Meunyoe meunan, dipat surat taleuek jih? Gata pike Ulôn nyoe kupeubloe gata, lagée sidroe ayah jipeubloe aneuëk jih ubak ureuëng nyang tunggée utang? Kon! Gata jiteun dan jitiek, sabab desya dan buet nyang jeuhet gata keudroe!
2 Pakon nibak umat Lôn hana meusidroe pih nyang na jijaweueb, watée Ulôn teuka Lôn jakhôi awaknyan? Peu kheueh awaknyan seungab mantong sabab jisangka Ulôn hana hase Lôn peulheueh dan Lôn peuseulamat awaknyan? Nyang sikeubit jih, ateueh peurintah Lôn laôt nyan hase tho kreng, krueng-krueng Ulôn peujeuet keupadang pasi, dan bubena uengkot habéh maté dan mubée banga.
3 Langét Lôn peujeuet itam seupôt ngon glab, teuma Ulôn tôb lagée ija kabông."
4 TUHAN Nyang Mahamanyang geupeurunoe ulôn peugah haba, mangat tutoe ulôn jeuet teupeukhong ureuëng nyang laéueh. Tieb-tieb beungoh Gobnyan geupeubeudôh hasrat ulôn mangat lôn deungoe ajaran Gobnyan keu ulôn.
5 TUHAN geubri keu ulôn peungeurtian; ulôn hana beurontak atawa meupaleng nibak Gobnyan.
6 Ulôn jok rueng lôn keu ureuëng nyang seunuét ulôn; dan mieng ulôn keu ureuëng nyang bot janggot lôn. Ulôn hana lôn peupaleng muka watée ulôn jihina dan jiludah teuma.
7 Sabab TUHAN Po teu Allah geutulông ulôn, sabab nyan ulôn hana geubri malée. Ulôn peukhong até lôn mangat tabah; ulôn teupeue ulôn hana geupeumalée.
8 Sabab Po teu Allah rab, Gobnyan nyang peugah bahwa ulôn hana meusalah. Soe nyang keuneuk meubantah deungon lôn? Jak geutanyoe ta teubiet meusajan-sajan. Soe nyang keuneuk lawan ulôn? Yue kheueh ureuëng nyan jipeurab ubak ulôn.
9 Keubit, TUHAN Nyang Mahamanyang geubila lôn, soe ureuëng nyang jijeuet peugah ulôn nyoe meusalah? Banmandum nyang tudoh ulôn nyan teuma leunyab lagée ija brok nyang jipajoh lé keuraleub.
10 He gata nyang horeumat TUHAN, dan nyang deungoe tutoe haba hamba Gobnyan, rot ueh nyang gata jak mungken seupôt, dan hana cahya nyang jipeutrang keu gata; teuma peucaya kheueh ubak TUHAN; meusadeue kheueh ubak Allah gata.
11 He gata nyang keuneuk peuceulaka ureuëng laén, gata teuma geupeuceulaka lé reuncana gata keudroe. TUHAN kheueh nyang peubuet nyan sampoe teujadi, gata geuseksa nyang paleng hebat.


text:
Kitab Teu-Ulang
Chapter 21
"Meunyoe na di nanggroe nyang geubri lé TUHAN Po teu Allah gata keu gata na meurumpok ureuëng maté keunong poh didalam lampôh dan hana teuma teutuso so ureuëng nyang poh nyan,
2 teuma peumimpén dan hakém gata harôh jijak ukoe jarak nibak teumpat manyét nyang meuteuményan u tieb-tieb banda nyang tô-tô deungon nyan.
3 Teuma lé ureuëng patot-patot nyang paleng tô harôh geupiléh saboh leumô nyang mantong muda nyang hántom lom teupeuguna nibak meukeureuja.
4 Leumô nyan harôh kheueh awaknyan ba ubak saboh teumpat tô ngon krueng nyang hántom peureunah tho dan tanoh nyang hántom na teumeu-úe atawa teupula peue mantong di ateueh tanoh nyan. Disinan awaknyan harôh jiwiet takue beulatang nyan.
5 Meunan cit deungon imeum ureuëng Lewi harôh kheueh geujak cit keunan, sabab awaknyan harôh jijok peuputôh nibak tieb-tieb peukara deungon buet keukeurasan. Awaknyan geupiléh lé TUHAN Po teu Allah gata keu jimeungabdi ubak Gobnyan dan teupeugah syukoe ngon beureukat ateueh nan Gobnyan.
6 Teuma lé banmandum ureuëng patot-patot nibak banda nyang paleng tô harôh jirhah jaroe jih diateueh leumô nyan
7 dan jipeugah teuma, 'Bukon kamoe nyang poh maté ureuëng nyan, dan kamoe hana kamoe teupeu so nyang poh sampoe maté ureuëng nyan.
8 TUHAN, neupeu amphon kheueh ureuëng Israel umat Droeneueh nyang ka neupeubeubaih nibak nanggroe Meusé. Neupeu amphon kheueh kamoe dan bék kheueh neu anggab kamoe meutanggong jaweueb ateueh teupoh maté ureuëng nyang hana meusalah.'
9 Teuma deungon teupeubuet peue nyang geulakée lé TUHAN, gata hana geu anggab meutanggong jaweueb ateueh keu maté ureuëng nyang keunong poh nyan."
10 "Meunyoe gata tajak muprang dan TUHAN Po teu Allah gata geupeumeunang gata dimideuen prang nyan, laju gata tacok ureuëng nyang jeuet keu tawanan prang,
11 mungken lamkawan awaknyan na sidroe ureuëng inong nyang lumpah lagak nyang gata galak dan na niet keuneuk cok keu peurumoh gata.
12 Gataba kheueh ureuëng inongnyan u rumoh gata. Di rumoh gata inong nyan harôh kheueh jigunteng ôk jih nyang di ateueh ulée nyan, meunan cit jikoh teuma gukée droeji,
13 dan jigantoe peukayan. Dan ureuëng nyan harôh kheueh tinggai di rumoh gata dan jimeukabong ateueh maté ureuëng syiek jih nyan nyang trebji si buleuen peunoh. Óh ka lheueh nyan barô kheueh gata ka jeuet tameukawen ngon ureuëng nyan.
14 Teuma óh watée katreb di gata hana tagalak le keu ureuëng inong nyang ka jeuet keu binoe gata nyan, gata jeuet tayue ureuëng inong nyan jijak deungon beubaih. Jihnyan hana jeuet gata peubuet sibagoe namiet atawa gata peubloe, sabab jihnyan ka gata paksa jimeusituboh deungon gata."
15 "Miseu jih na sidroe ureuëng jimeukawen dua droe, dan ban dua droe binoe jih nyan jipeulahé aneuëk-aneuëk agam, teuma aneuëk nyang lahé leubeh ilée bukon kheueh aneuëk nibak peurumoh nyang paleng jigaséh.
16 Meunyoe ureuëng nyan jikeuneuk peuteuntée pakriban cara jih nyan jipeuweuek hareuta keukayaan jih nyan keu aneuëk-aneuëk jih nyan, ureuëng nyan hana jeuet jimeudong ubak aneuëk nyang jipeulahé lé inong nyang paleng jigaséh deungon cara jijok keu aneuëk nyan jeuet keu hak aneuëk tuha.
17 Lé ureuëng nyan harôh jibri jeumba duagoe lipat nibak hareuta beunda jihnyan keu aneuëk agam jih nyang tuha, bahpi aneuëk nyan bukon aneuëk nibak peurumoh jih nyang paleng ji gaséh. Hak aneuëk tuha harôh kheueh jiaku lé bapak jih nyan, dan keu aneuëk nyan harôh kheueh teujok hareuta warésan nyang jeuet keu hak jih meunurot huköm."
18 "Miseu jih na sidroe aneuëk agam nyang paleng kreueh ulée, galak that ubak buet beurontak dan hana jitem seutôt peue nyang jikheun lé ureuëng tuha jih bahpi jihnyan ka teuhuköm.
19 Lé ureuëng syiek jih harôh jiba aneuëk nyan ubak teungku peumuka banda di teumpat awaknyan tinggai dan jilakée laju mangat aneuëk jihnyan teupeusidang.
20 Lé ureuëng nyan harôh jipeugah ubak peumuka banda nyan, 'Aneuëk kamoe nyoe keubiet that kreueh ulée, galak that jibeurontak lom hana jitem taát ubak kamoe; aneuëknyoe galak that jipeuhabéh péng dan galak that nibak buet nyang mabök-mabök.'
21 Lé ureuëng agam nyang na di bandanyan jijak rhom aneuëknyan ngon aneuk batée sampoe án maté. Deungon na lagéenyan gata ka gata beurantaih buet nyang jeuhet nyan. Banmandum ureuëng Israel teuma jideungoe keuhai nyan dan deungon na nyang lagéenyan ureuëng Israel nyan jeuet keuteumakot."
22 "Meunyoe sidroe ureuëng ka teuhuköm maté sabab sapeue-sapeue buet nyang jeuhet nyang ka jipeubuet, dan manyét ureuëng nyan teugantung laju ubak taméh,
23 manyét nyan hana jeuet teupeubiyeu disinan simalam suntok, teuma harôh teujak peukubu nibak uroenyan cit teuma. Manyét nyang teugantung nibak taméh nyan teupeuteuka kutok Po teu Allah u ateueh nanggroe. Lé sababnyan, tajak kubu kheueh laju manyét nyan mangat digata hana tapeu kuto nanggroe nyang geubri lé TUHAN Allah gata keu gata.


text:
Amsal
Chapter 10
Nyoe kheueh peutuah-peutuah Nabi Sulaiman: Aneuëk nyang bijaksana na kheueh keubanggaan ureuëng tuha; aneuëk nyang bangai jipeususah até ma jih.
2 Keukayaan nyang jiteumé deungon cara jeuhet hana meuteumé laba; teuma seubalek jih, keujujoran nyang ba ureuëng nyan ubak keuseulamatan.
3 TUHAN hana geupeubiyeu ureuëng jroh-jroh deuk; teuma Gobnyan geupeuteun-peuteun ureuëng jeuhet mangat jeuet di ureuëng jeuhet nyan hana jiteumé nyang jimeuheut.
4 Ureuëng beu-oe teuma rhot ubak gasien; ureuëng jumot teuma meuteumé kaya.
5 Ureuëng bijaksana jipeusapat hase panen trok bak musém, teuma ureuëng nyang keureuja jih ji-éh mantong watée musém keumeukoh nyan teuka, teuma jiteuka malée keudroe jih keudroe.
6 Ureuëng nyang jroh teuma meuteumé beureukat. Buet nyang keujam na teusöm dilikot tutoe haba ureuëng jeuhet.
7 Keunangan keu ureuëng nyang jroh meuteumé beureukat, teuma di ureuëng jeuhet bagaih that teupeutuwoe.
8 Ureuëng nyang carông, galak geuteurimong naseuhat; ureuëng nyang mariet jih bangai teuma rhot bak sisat.
9 Ureuëng nyang jujoe udeb jih aman; ureuëng nyang galak peungéut gob rhot jih keunong tipée.
10 Soe nyang söm keubeunaran, ureuëng nyan jiteuka keusosahan; soe nyang galak réekéeh deungon troh-trang, ureuëng nyan kaji useuha keuseujahteuraan.
11 Tutoe haba ureuëng nyang gét teupeujeuet udeb bahgia, teuma dilikot tutoe haba ureuëng jeuhet na teusöm até nyang brok.
12 Deungke ngon banci asai teuka dakwa meudakwi; cinta dan gaséh sayang teupeu amphon mandum keusalahan.
13 Ureuëng nyang pikeran jih tajam jimeututoe deungon haba nyang bijaksana; teuma ureuëng nyang bangai peureulée teupeu jra.
14 Ureuëng nyang bijaksana geuhimpon iéleumé peungeutahuan; teuma meunyoe ureuëng bangai jipeugah haba, jihnyan jikawé keuceulakaan.
15 Atra keukayaan teupeulindong si ureuëng kaya, dan udeb meularat teupeuhanco si ureuëng gasien.
16 Meunyoe teupeubuet nyang jroh, upah jih na kheueh udeb bahgia; meunyoe teupeubuet desya, akibat jih leubeh le lom desya.
17 Soe nyang jipakoe keu nyang teuseugah ureuëng nyan udeb seujahteura, soe nyang hántem jimeungaku buet nyang salah ureuëng nyan kana lam bahya.
18 Ureuëng nyang jisöm banci lam droe jih, ureuëng nyan na kheueh teumipée. Dan ureuëng nyang jitabu fiteunah na kheueh bangai.
19 Seumaken le teupeugah haba, seumaken le keumungkenan jih meudesya; ureuëng nyang hase jikeundali lidah jih na kheueh ureuëng bijaksana.
20 Tutoe haba ureuëng nyang jroh lagée pirak aseuli; boh pikeran ureuëng jeuhet hana meuyuem meubacut pi.
21 Tutoe haba ureuëng nyang jroh, jeuet keu beureukat keu ureuëng ramé; teuma bangai ureuëng nyang bangai saban kajipoh droe jih keudroe.
22 Sabab beureukat TUHAN mantong kheueh manusia hase kaya; keureuja nyang brat hana hase teutamah hareuta.
23 Ureuëng bangai galak that jipeubuet salah; teuma ureuëng bijaksana galak geumita hikeumat.
24 Ureuëng jujoe bagaih that meuteumé peue nyang jikeuheundak; ureuëng jeuhet meuteumé peue nyang paleng jitakot.
25 Meunyoe angén badée teuka, teusampôh kheueh ureuëng jeuhet; teuma ureuëng jujoe teutab teugoh siumu masa.
26 Bék meuyue bak ureuëng beu-oe, jihnyan jipeutunu ureuëng nyang yue, lagée cuka jipeu seungke gigo atawa asab jipeu peudeh mata.
27 Horeumat kheueh TUHAN, teuma gata udeb nyang treb; ureuëng jeuhet maté sigohlom watée jih teuka.
28 Harapan ureuëng nyang jroh mangat jihnyan udeb bahgia; harapan ureuëng jeuhet shoh hana sapeuena.
29 TUHAN geulindong ureuëng jujoe, teuma geujok bala keu ureuëng nyang peubuet jeuhet.
30 Ureuëng nyang jujoe udeb aman seujahteura; ureuëng jeuhet hana tinggai nibak tanoh pusaka.
31 Ureuëng jujoe jipeugah haba deungon tutoe nyang bijaksana; ureuëng jeuhet geucöb babah jih.
32 Tutoe haba ureuëng jujoe keubit leupie that até; dan tutoe haba ureuëng jeuhet sabe lam sakét até.


text:
Yehezkiel
Chapter 45
Sigohlom tanoh nyan teuwéuek-wéuek jeuet keutanoh pusaka keu tieb-tieb sukée, harôh teuwéuek saboh bulueng keu TUHAN. Tanoh nyan panyang jih harôh 12,5 kilometée, dan luwah jih 10 kilometée. Bansaboh daerahnyan teupeumaklum suci.
2 Keu Baét TUHAN teupeuna nibak tanoh nyan siladum nyang meusagoe peuet, ukoran jih 250 metée tieb-tieb binéh jih, dan jikeulileng lé padang nyang luwah jih 25 metée dan disinan kheueh harôh teupeudong Baét TUHAN.
3 Siladum nibak tanoh nyan, nyang panyang jih 12,5 kilo metée, dan luwah jih
5 kilometée harôh teukeubah keu teupeudong Baét TUHAN, na kheueh daerah nyang paleng suci.
4 Tanoh nyan suci, dan teukeubah keu teungku-teungku imeum nyang meutugaih jipeuna seumayang di Baét TUHAN. Siladum nibak tanohnyan jeuet keu teumpat rumoh awaknyan, dan siladum teuk keu Baét TUHAN.
5 Siteungoh teuk nibak tanoh nyan 12,5 kilometée kali
5 kilometée harôh teukeubah keu ureuëng-ureuëng Lewi nyang geumeubuet di Baét TUHAN. Diteumpat nyan teupeudong banda-banda dan awaknyan jeuet tinggai disinan.
6 Disampéng tanoh nyang suci nyan, harôh teupeung kréeh saboh keubeueng tanoh nyang panyang jih dua blaih siteungoh kilo metée dan luwah jih dua siteungoh kilometée, keu saboh banda nyang jeuet tinggai disinan soemantong nibak bansa Israel.
7 Keu ureuëng peunguasa nyang mat peurintah harôh cit teukeubah tanoh. Tanoh nyan meureuntang nibak bataih barat daerah nyang teupeukhusos keu TUHAN nyan, sampoe ubak Laôt Teungoh, dan nibak bataih timu nyang teupeukhusos nyan, sampoe ubak bataih timu nanggroe nyan. Jadi panyang jih saban deungon panyang saboh bulueng tanoh nyang teubri ubak sukée-sukée Israel.
8 Tanoh nyan jeuet keumilék peunguasa nyang mat peurintah bak tanoh Israel, mangat hana jitindéeh le ateueh umat Lôn, teuma teubri daerah nyang leubeh nyan jeuet keuhak milék sukée-sukée Israel.
9 TUHAN Nyang Mahamanyang meufeureuman, "Ka seb kheueh nyan desya-desya gata, he peunguasa Israel! Tapeupiôh kheueh buet gata nyang ban galak droe tatindéeh rakyat nyan. Tapeubuet kheueh peue nyang beuna dan ade. Bék sagai-sagai use umat Ulôn nibak tanoh awaknyan. Ulôn, TUHAN Nyang Mahamanyang nyang peurintah nyan ubak gata.
10 Peuguna kheueh céung dan sinukat nyang beuna:
11 Saboh efa keu teusukat bahan nyang tho harôh saban asoe jih deungon saboh bat keu teusukat bahan caye. Patok harôh kheueh saboh homer. Deungon nyan, sinukat-sinukat nyan harôh lagée nyoe: 1 homer = 10 efa = 10 bat.
12 Boh céng gata harôh lagée nyoe: 1 syikal = 20 gera 1 mina = 60 syikal
13 Nyoe kheueh dasai ukoran keu teupeuteutab peuseumahan-peuseumahan: gandom: 1/60 bagian nibak hase panen gata jawawut: 1/60 bagian nibak hase panen gata minyéuk zaiton: 1/100 bagian nibak hase bak-bak kayée. (Sukat kheueh meunurot bat: 10 bat = 1 homer = 1 kor) bubiri: saboh bubiri nibak tieb-tieb 200 boh. Gata harôh tapeuseumah keureubeuen gandom, keureubeuen nyang teutot, dan keureubeuen peudaméan, mangat desya-desya gata teupeu amphon. Ulôn, TUHAN Nyang Mahamanyang nyang bri peurintah keu nyan.
16 Bandum peunduduek nanggroe nyan harôh jiba peuseumahan-peuseumahan nyan ubak peunguasa nyang mat peurintah di Israel.
17 Jihnyan kheueh nyang wajéb bloe beulatang peulara keu keureubeuen nyang teutot dan bahan-bahan keu keureubeuen gandom dan keureubeuen anggô keu banmandum bansa Israel bak uroe-uroe raya, Peurayaan Buleuen Barô, uroe-uroe Sabat dan uroe-uroe raya laén. Jihnyan harôh jipeuduek keureubeuen peu amphon desya, keureubeuen gandom, keureubeuen nyang teutot, dan keureubeuen peudaméan keu teulakée amphon keu bansa Israel."
18 TUHAN Nyang Mahamanyang meufeureuman ubak umat Gobnyan, "Bak tanggai sa buleuen sa, gata harôh tapeugleh Baét Ulôn deungon cara tapeuseumah saboh leumô agam muda nyang hana cacat.
19 Teungku imeum harôh jicok darah nibak keureubeuen peu amphon desya nyan, laju jisampôh ubak taméh-taméh pintoe Baét Ulôn, meunan cit ubak ban peuet sagoe miseubah, dan ubak taméh-taméh pintoe geureubang nyang teutuju ubak peulataran dalam.
20 Tapeubuet kheueh lagée nyan bak tanggai tujoh buleuen nyan, keu tieb-tieb ureuëng nyang ka meudesya deungon hana jisaja atawa ngon sabab hana jiteupeue. Deungon cara lagée nyan gata tajaga keusucian Baét Ulôn.
21 Bak tanggai peuet blaih buleuen sa, gata harôh tapeuna Khanuri Paskah. Tujoh uroe treb jih bandum ureuëng harôh jipajoh ruti nyang hana meuragoe.
22 Bak uroe nyang keuphon, peunguasa nyang mat peurintah harôh jipeuseumah saboh leumô agam keu keureubeuen peu amphon desya keudroe jihnyan dan keu banmandum rakyat.
23 Teungoh peurayaan nyang treb jih tujoh uroe nyan, tieb-tieb uroe jihnyan harôh jipeuseumah ubak TUHAN tujoh boh leumô agam dan tujoh boh bubiri agam nyang hana meucacat, laju teutot atranyan bulat-bulat. Tieb-tieb uroe jihnyan harôh teuma jipeuseumah saboh kaméng agam keu keureubeuen peu amphon desya.
24 Seulaén nyan, harôh teuma jipeuseumah gandom 17,5 arée keu tieb-tieb leumô agam meunan cit lhée arée minyéuk zaiton keu tieb-tieb bubiri agam.
25 Bak Khanuri Jambo Ôn, nyang teupeuphon tanggai limong blaih buleuen tujoh, tieb-tieb uroe nyang treb jih tujoh uroe peunguasa harôh jipeuseumah keureubeuen-keureubeuen nyang saban, na kheueh keureubeuen peuamphon desya, keureubeuen nyang teutot, dan keureubeuen gandom ngon minyéuk zaiton."


text:
Zabur
Chapter 97
TUHAN na kheueh Raja! Patot that bumoe meugeumbira, dan bubena pulo meusuka cita.
2 Gobnyan jikeulileng lé awan dan seupôt luwa biasa; keuadelan dan huköm na kheueh azas peumeurintah Gobnyan.
3 Apui hu jimeu éue dikeue Gobnyan, habéh hangöh bubena musoh nyang na bansilingka Gobnyan.
4 Kilat Gobnyan trang bansaboh donya, bumoe yoe meugám-gám óh jikalon Gobnyan.
5 Meunan gunong-gunong meuliléh lagée lilen nyang tijoh dikeue TUHAN, dikeue TUHAN, nyang mat kuasa bansaboh bumoe.
6 Langét jijak peugah keuhai keuadelan, dan bandum bansa jikalon keuadelan Gobnyan.
7 Soemantong ureuëng nyang seumah beurala geupeumalée, nyang peubangga ubak barang-barang nyang hana meuguna; banmandum dewa teuma jisujut dikeue TUHAN.
8 Peunduduek Sion dan banda-banda nyang na di Yehuda galak lumpah na watée jideungoe keuputosan TUHAN.
9 Sabab Droeneueh, ya TUHAN, nyang mat kuasa bansaboh bumoe; Droeneueh agong leubeh nibak dewa toh mantong.
10 Hai gata nyang cinta ubak TUHAN, banci kheueh keu nyang jeuhet! Sabab TUHAN geulindong banmandum umat Gobnyan, Gobnyan nyang peubeubaih ureuëng laén nibak kuasa ureuëng nyang doraka.
11 Trang ka jiteubiet ubak ureuëng nyang jujoe até, dan suka cita ubak ureuëng nyang jujoe.
12 Meugeumbira kheueh, hai ureuëng-ureuëng nyang jujoe até sabab peue nyang ka geupeubuet lé TUHAN, dan meusyukoe kheueh ubak Po teu Allah nyang suci.


text:
Amsal
Chapter 22
Nan nyang jroh leubeh meuyuem nibak hareuta nyang le; jigaséh lé gob leubeh gét meunyoe jijok méuh ngon pirak.
2 Ureuëng kaya dan ureuëng gasien bak awaknyan na saboh hai nyang saban: TUHAN kheueh nyang cebta awaknyan bube nyang na.
3 Ureuëng bijaksana jipeusie meunyoe na jingieng bahya; di ureuëng bangai jijak laju akhé jih keunong bahya.
4 Ureuëng nyang taqwa ubak TUHAN dan jipeumiyueb droe, ureuëng nyan meuteumé bahgia, makmu dan jihoreumat lé gob.
5 Jeunieb ngon taron na meuteumé bak rot ueh ureuëng nyang jeuhet; peujiôh kheueh mandum nyan meunyoe gata keuneuk seulamat.
6 Peurunoe kheueh ubak sidroe aneuëk cara udeb nyang patot keu aneuëk nyan, dan sampoe án tuha aneuëk nyan teuma udeb lagée nyang ka teupeurunoe nyan.
7 Ureuëng gasien jikuasa lé ureuëng kaya; ureuëng meu-utang jikuasa lé ureuëng nyang peu-utang.
8 Ureuëng nyang tabu buet nyang jeuhet jipöt beuncana; akhé jih kuasa jih keu jimeutindak ban galak droe teuma gadôh hán mupat rimba.
9 Ureuëng nyang jroh até geubri beureukat lé TUHAN, sabab jihnyan jipeuweuek reuzeki ngon ureuëng nyang papa.
10 Use kheueh ureuëng nyang galak meuhina, dan piôh kheueh meudakwa dakwi, meunan cit mupake dan bék na le ngon hina meuhina.
11 Ureuëng nyang galak bak buet nyang jujoe ngon nyang maméh tutoe haba, ureuëng nyang lagée nyan teuma jeuet keu rakan raja.
12 Deungon teupeugah sulet ureuëng nyang jeuhet, TUHAN geujaga iéleumé nyang beutôi teutab teupeulara.
13 Ureuëng beu-oe galak jiduek dirumoh; ureuëng nyang lagée nyan jipeugah, "Na singa diluwa, ulôn meuhase jiteugöm bak rot ueh raya."
14 Jirayu lé inong lunte nyan na kheueh taron; ureuëng nyang ka geubri meureuka lé TUHAN meusuruek u dalam nyan.
15 Ka sipatöt jih aneuëk-aneuëk manyak jipeubuet hai-hai nyang bangai, teuma ngon awe jeuet teusunuet aneuëk nyan mangat pi-e jih meu-ubah.
16 Soe nyang keuneuk jeuet keukaya ngon cara teuteugon ureuëng gasien dan jibri hadiah ubak ureuëng kaya bak akhé masa jihnyan teuma meukarat.
17 Deungoe nyoe, ulôn teuma lôn peurunoe keugata haba meutuah ureuëng áréh! Simak kheueh nyang lôn peurunoe nyoe.
18 Mangat gata udeb meunyoe peue nyang ulôn peurunoe nyoe gata keubah lam até. Sabab deungon lagée nyan gata ka siab pajan mantong atra nyan gata peuguna.
19 Ulôn peurunoe gata bak saát nyoe sabab ulôn meuharab gata peuseumah keupeucayaan gata nyan ubak TUHAN.
20 Lhée ploh boh haba meutuah ka ulôn tuléh keu gata -- haba-haba meutuah nyang teukandong iéleumé peungeutahuan dan naseuhat nyang jroh;
21 dan nyang teuma peurunoe keu gata peue nyang beutôi-beutôi beuna. Teuma-teuma, meunyoe gata jitanyong, jeuet gata jaweueb nyang paih.
22 Bék kheueh gata peurugoe ureuëng gasien, sabab jih nyan leumoh hana meudaya; dan bak kantô peungadelan bék kheueh gata peukosa hak ureuëng nyang hana meudaya.
23 Sabab, TUHAN teuma geubila peukara ureuëng nyan dan geutarek nyawöng ureuëng nyang teugon awaknyan.
24 Bék kheueh meurakan ngon ureuëng nyang bagaih jiék darah dan bagaih beungéh.
25 Singoh gata teuma gata peubuet lagée jipeubuet nyan, dan hana hase lé gata peugadôh buet nyang ka lazem nyan.
26 Bék kheueh meujanji keu gata angkée utang ureuëng laén.
27 Singoh meunyoe gata hana hase gata bayeue utang nyan, teumpat éh gata pih jicok teuma.
28 Bék sagai-sagai gata pinah bataih tanoh nyang ka geupatok lé indatu gata yoh masa dilée.
29 Peu kheueh ka lheueh gata kalon ureuëng nyang carông jipeubuet buet jih? Ureuëng nyan teuma jibri buet bak meuligoe raja-raja, bukon bak rumoh ureuëng biasa.


text:
Nabi Yesaya
Chapter 23
Nyoe kheueh peusan keuhai Tirus. Hai neulayan-neulayan Tarsis nyang harong laôt raya, meuba-e kheueh! Watée meulayeue woe di Siprus, ubak gata teubri tée bahwa banda Tirus ka hanco. Peulabohan dan rumoh-rumoh gata ka jeuet keu rungka-rungka.
2 Aloh alah kheueh, hai peunduduek nyang tinggai di seutôt binéh pasi, saudaga-saudaga Sidon! Sabab lazem jih gata neukirém ureuëng u meurandeh laôt keu jak bloe peubloe gandom Meusé dan keu teujak meukat deungon meubagoe bansa.
4 Hei banda Sion, keuhoreumat gata ka gadôh! Laôt raya nyang lhok hana jiaku gata le, jipeugah, "Ulôn hántom lom lôn meu aneuëk, hántom lom lôn peurayeuk aneuëk agam atawa aneuëk inong."
5 Dan ureuëng nanggroe Meusé pih teukeujot dan geumpa meunyoe jideungoe bahwa Tirus ka teupeubinasa.
6 Moba-e kheueh, dan meungungsi kheueh u Tarsis, hai peunduduek binéh pasi!
7 Kalon kheueh banda gata Tirus nyang ka na phon yoh ilée. Nyoe kheueh banda nyang lazem jih meuseunang-seunang? Nyoe kheueh banda nyang lazem jih geukirém ureuëng u meurandeh laôt keujijak meuranto disinan?
8 Bukon kheueh saudaga-saudaga jih kawöm bansawan nyang paleng jihoreumat di ateueh bumoe? Soe nyang cok peunutôh keu teupeurhot Tirus, banda nyang paleng meukuasa nyoe?
9 TUHAN Nyang Mahakuasa, Gobnyan kheueh nyang cok keuputosan nyan. Gobnyan nyang peuputôh mangat geupeuhabéh keusombongan peunduduek geuh ateueh peue mantong hase nyang ka awaknyan teumé, dan teupeumiyueb ureuëng-ureuëng nyang teuhoreumat di ateueh bumoe.
10 Tajak meubuet laju u ladang gata, hai peunduduek Tarsis, sabab bengkée kapai ka hana le.
11 TUHAN ka geuleueng jaroe Gobnyan di ateueh laôt dan geuguleng bubena keurajeuen nanggroe. Gobnyan nyang bri peurintah mangat jeuet kuta-kuta Funisia teupeumuseunah banmandum.
12 Feureuman TUHAN, "Hei banda Sidon! Gata hana meuseunang-seunang le. Peunduduek gata teutegon ngon teutindéeh. Bahpi awaknyan meungungsi u Siprus, awaknyan teutab hana aman." (
13 Bukon bansa Asyur, na kheueh bansa Babel nyang peubiyeu banda Tirus jikuasa lé beulatang buih. Awaknyan kheueh teuma nyang peudong meunara-meunara teukeupong, nyang peureulöh kuta-kuta jih dan jipeujeuet banda nyan meurungka-rungka.)
14 Meuba-e kheueh, hai peulaôt-peulaôt! Banda nyang gata peubangga ka habéh hanco.
15 Teuma teuka watée jih Tirus jipeutuwo nyang treb jih tujoh ploh thon, sadub deungon umu sidroe raja. Meunyoe ka liwat watée nyan, Tirus teuma jeuet lagée inong jeuhet lagée lam ca-e nyoe:
16 Jakcok kheueh keucapi, keulileng kheueh banda, hai inong jeuhet malang nyang teupeutuwo! Peutek kheueh keucapi, meuca-e kheueh lom, mangat gata ji ingat lom teuma.
17 Óh ka habéh watée nyang tujoh ploh thon nyan, TUHAN teuma geupeu ingat ubak Tirus dan geupeu mungken jihnyan jipeubuet buet nyang ka awai ilée. Gobnyan meuniaga deungon mandum keurajeuen di ateueh muka bumoe.
18 Laba dan upah nyang jiteurimong hana jikeubah, teuma jipeuseumah ubak TUHAN. Ureuëng-ureuëng nyang seumah TUHAN jipeuguna péng nyan keu jibloe bahan peunajoh nyang jipeureulée.


text:
Hakém-Hakém
Chapter 19
Bak watée Israel gohlom na raja, na sidroe ureuëng Lewi nyang tinggai di gampông, nibak daerah gunong Efraim. Gobnyan jicok sidroe inong di Betlehem Yehuda jeuet keu gundek jih.
2 Teuma óh dudoe ureuëng inong nyan beungéh ubak gobnyan, lé sababnyan inong nyan jiwoe lom u rumoh ureuëng syiek jih di Betlehem. Óh ka lheueh ureuëng inong nyan tinggai disideh na peuet buleuen treb jih,
3 lé ureuëng Lewi nyan jijak seutôt inong nyan sira geubujuk mangat jitem gisa lom ubak gobnyan. Gobnyan jijak sira jiba sidroe namiet meunan cit dua boh keuleudée. Óh ka trok keudeh, lé ureuëng inong nyan laju jiba gobnyan ubak ayah jih. Watée ayah inong nyan jikalon gobnyan, lé ayah nyan laju jisambot gobnyan ngon até nyang mangat,
4 dan jipaksa mangat gobnyan bék geuwoe. Lé sababnyan, gobnyan tinggai na lhée uroe treb jih meunan cit geumakheun ngon geujéb ié dan geu-éh lom teuma ngon gundek jihnyan.
5 Bak uroe nyan keupeuet, awaknyan jibeudôh beungoh that-that dan laju meusiab-siab keuneuk beurangkat lom teuma. Teuma ureuëng syiek inong nyan jipeugah bak ureuëng Lewi nyan, "Gata makheun ilée mangat jeuet teuga. Lheueh nyan gata jeuet tajak lom teuma."
6 Lé sababnyan jiduek kheueh ureuëng Lewi nyan dan jimakheun laju meusajan-sajan ngon ayah inong nyan. Teuma watée gobnyan jidong keuneuk jijak, lé ayah inong nyan jibujuk Lewi nyan mangat bék jijak, "Meuseunang-seunang kheueh ilée," kheun gobnyan, "dan ta mudom kheueh disinoe." Lé sababnyan tinggai kheueh ureuëng Lewi nyan disinan simalam teuk.
8 Bak uroe nyang keulimong, ban suboh that, watée gobnyan keuneuk beurangkat, lé ureuëng syiek inong nyan jikheun lom, "Jak hai, tamakheun ilée, lheueh nyan barô kheueh jeuet gata woe." Lé sababnyan awaknyan bandua dan jipeutreb-treb sampoe mata uroe ka jipeuphon lhob.
9 Lheuehnyan, watée ureuëng Lewi nyan na meusajan ngon gundek jih dan namiet jih keuneuk jijak lom teuma, lé ayah inong nyan jikheun lom, "Uroe karab malam, hana treb le ka seupôt, leubeh gét mudom mantong disinoe dan gata meuseunang-seunang. Singoh gata beudôh banbeungoh that keu gata woe."
10 Teuma lé ureuëng Lewi nyan hana jitem mudom le. Gobnyan ngon gundek jih laju jijak, meusajan-sajan ngon namiet jih dan ban dua boh keuleudée nyang ka teuboh peulana. Watée uroe karab malam, awaknyan laju karab to ngon Yebus (na kheueh Yerusalem). Lé namiet nyan laju jipeugah ubak teungku po jih, "Teungku, jak kheueh geutanyoe tapiôh dan tamudom nibak banda Yebus nyoe mantong."
12 Teuma lé teungku po jih nyan jiseuôt, "Hán jeuet, tanyoe tajak laju dan geutanyoe hana jeuet tapiôh nyang peunduduek jih kon ureuëng Israel. Jak geutanyoe tajak lom bacut teuk eunteuk geutanyoe tamudom di Gibea atawa Rama."
14 Lé sababnyan awaknyan jijak laju hana jipiôh di Yebus. Mata Uroe ka jilhob watée awaknyan trok u Gibea nibak wilayah sukée Benyamin.
15 Awaknyan jipiôh disinan keu jimudom, laju jitamong lam banda dan jijak duek laju ubak padang. Teuma hana meusidroe pih nyang jitem undang awaknyan u rumoh jih mangat jimudom.
16 Teungoh awaknyan jiduek nibak padang banda, teuka kheueh sidroe ureuëng tuha nyang ban jiwoe nibak buet di ladang. Gobnyan nyang sikeubiet jih meuasai nibak daerah meugunong-gunong Efraim teuma jinoenyoe tinggai di Gibea. (Peunduduek laén di Gibea na kheueh ureuëng Benyamin.)
17 Watée jingieng lé ureuëng tuha nyan ureuëng Lewi nyan na di padang, laju jitanyong, "Gata nyoe dipat teuka, dan ho keuneuk jak?"
18 Ureuëng Lewi nyan geujaweueb, "Kamoe ban teuka nibak Betlehem di Yehuda, dan teungoh kamoe woe u rumoh nyang na nibak gampông tunong di Efraim. Ulôn asai jih disinan, hana meusidroe pih nibak peunduduek banda nyoe nyang jitem teurimong kamoe di rumoh jih keu kamoe mudom.
19 Kamoe hana peureulée sapeue nyang laén, beukai kamoe seb. Na jeurami dan eumpeuen keu keuleudée kamoe; na ruti ngon anggô keu ulôn meusajan ngon peurumoh ulôn nyoe meunan cit keu namiet lôn."
20 Laju geupeugah lé ureuëng tuha nyan, "Bé khawate, eunteuk ulôn tulông. Hana peue gata mudom lam padang nyoe."
21 Óh lheuehnyan lé ureuëng tuha nyan laju jiba awaknyan u rumoh jih dan jijok laju eumpeuen keu keuleudée-keuleudée jih. Dan óh ka lheueh jamé-jamé nyan jirhah gaki, laju awaknyan jimakheun.
22 Teungoh awaknyan meuseunang-seunang, ngon hana teusangka-sangka rumoh nyan ka jikeupông lé ureuëng-ureuëng jeuhet nyang teuka nibak banda nyan. Awaknyan laju jikeutok-keutok pintoe sira jipeugah bak ureuëng tuha nyan, "Jok laju keu kamoe ureuëng agam nyang gata ba u rumoh gatanyan, kamoe keuneuk peuguna jih nyan!"
23 Ureuëng tuha nyan geuteubiet dan laju geupeugah bak awaknyan, "Bék, syedara-syedara! Ulôn lakée, bék kheueh gata peubuet hai nyang jeuhet dan hana patot ateueh jamé lôn nyan, sabab jihnyan jamé ulôn.
24 Eunteuk ulôn jok gundek jihnyan ngon aneuëk dara lôn keu gata. Jeuet gata pupuih droe ngon awaknyan. Teuma bék kheueh gata peubuet nyang jeuhet ateueh jamé ulôn nyan!"
25 Teuma lé sabab ureuëng jeuhet nyan jimeukreueh cit, lé sababnyan ureuëng Lewi nyan laju jitulak gundek jih nyan u luwa keu awaknyan. Laju lé awaknyan jipeukosa ureuëng inong nyan hana piôh-piôh sampoe án beungoh uroe.
26 Óh watée suboh ureuëng inong nyan jigisa, meunan trok bak babah pintoe rumoh teumpat lakoe jih nyan ji-éh laju pansan, sampoe ka jiteubiet mata uroe jihnyan mantong disinan.
27 Beungoh nyan, watée lakoe jih jibeudôh dan jibuka pintoe keuneuk jak lom, laju deuh jikalon gundek jih nyan ka teutiek bak babah pintoe sira jaroe jih siblaih jimumat bak ôn pintoe.
28 "Beudôh kheueh laju," kheun Lewi nyan ubak gundek jih, "jak geutanyoe tajak lom." Teuma ureuëng inong nyan hana jijaweueb sabab ka meuninggai donya. Lé Lewi nyan laju jicok ureuëng inong nyan jikeubah ateueh keuleudée, óh lheuehnyan laju jijak sira jiwoe u rumoh jih.
29 Óh trok u rumoh, laju jicok sikin dan jikoh-koh laju manyét peurumoh jihnyan jeuet keu dua blaih krék. Óh lheueh nyan, laju jikirém ban dua blaih krék bagian binoe jih nyan ka teukoh-koh nyan keu bandua blaih boh sukée bansa Israel, maséng-maséng keu awaknyan saboh jeumba.
30 Banmandum ureuëng nyang kalon nyan jipeugah laju, "Gohlom na nyang ka-ka hai nyan na teujadi, yoh phon umat Israel jiteubit lam nanggroe Meusé trok nibak uroenyoe. Tanyoe hana jeuet ta seungab mantong. Tanyoe harôh tameurok pakat keu tanyoe balaih!"


text:
1 Samuel
Chapter 6
Óh lheueh Peuto Peujanjian TUHAN nyan na di Filistin tujoh buleuen treb jih,
2 ureuëng Filistin laju jitawök bubena teungku imeum jih meunan cit deungon bubena tukang sihe lheuehnyan laju jitanyong, "Keupeue keugeutanyoe Peuto Peujanjian TUHAN nyan? Meunyoe atranyan tanyoe peuriwang ubak teumpat sot, pakriban cara jih?"
3 laju jijaweueb lé awaknyan, "Peuto Peujanjian Allah Israel nyan bék gata peuriwang meunan mantong, teuma harôh na ngon hadiah keungon teutuboh desya gata. Deungon na nyang lagée nyan gata teuma geupeupuléh, dan gata tateupeue pakon Po teu Allah Israel nyan hana piôh-piôh geuhuköm gata."
4 "Peue sineuboh jih nyang harôh geutanyoe bri keu awaknyan?" jitanyong lé awaknyan. Geujaweueb lé mandum teungku imeum nyan, "Limong boh keumong méuh dan limong boh teuma tikoih méuh, paih sidub raja-raja Filistin. Bukon kheueh beuncana nyang ka keunong deungon keumong-keumong dan tikoih nyang ka keunong ateueh gata banmandum, bah kheueh nyan ateueh rakyat meunan cit ateueh raja?
5 Lé sababnyan, gata harôh tapeuget keumong-keumong nyang teucuntoh dan tikoih nyang teungoh ganah di nanggroe gata. Deungon lagéenyan gata ka tabri horeumat ubak Po teu Allah Israel. Mungken gobnyan teuma geupiôh geuhuköm gata, dan dewa-dewa meunan cit ngon tanoh gata.
6 Keupeue guna jih gata tameukreueh ulée lagée raja dan ureuëng nanggroe Meusé yoh watée ilée? Bék tuwoe pakriban Po teu Allah geupeu meuén-meuén awaknyan, sampoe awaknyan jra dan ureuëng Israel awaknyan peubiyeu mantong jitinggai nanggroe Meusé.
7 Lé sababnyan, tapeuna kheueh saboh geurubak nyang barô deungon dua boh leumô nyang mantong jimom, dan nyang hántom lom teungui keu teutarék geurubak. Gata pasang kheueh laju ban dua boh leumô nyan nibak geurubak nyan, dan taparoh kheueh aneuëk-aneuëk leumô nyan u dalam weue droe jih.
8 Óh lheuehnyan, tacok kheueh laju Peuto Peujanjian TUHAN, gata peuék laju atra nyan u ateueh geurubak, dan gata keubah atra nyan neusaho ngon kutak nyang meuaso ngon méuh nyang meuseuti gata peuseumah sibagoe sineuboh desya gata. Bah kheueh geurubak dan leumô nyan jijak keudroe jih.
9 Gata ngieng kheueh meuneujak jih nyan; meunyoe Peuto Peujanjian nyan jiba u arah nanggroe jih keudroe, na kheueh u banda Bet-Semes, nyang lagéenyan muphom jih bahwa Po teu Allah ureuëng Israel kheueh nyang ka geupeutreun bala nyang cukob hibat nyoe u ateueh geutanyoe. Teuma meunyoe geurubak nyan hana jijak keudéh, geutanyoe teuma tateupeue bahwa bala nyan bukon teuka nibak Allah ureuëng Israel, teuma keubeutolan mantong."
10 Ureuëng nyan jiseutôt laju lagée geupeugah lé teungku imeum nyan; awaknyan laju jijakcok dua boh leumô nyang teungoh jifiék mom, atranyan jipeukeumat ubak geurubak, seudangkan aneuëk-aneuëk leumô nyan jikurong didalam eumpung.
11 Laju Peuto Peujanjian TUHAN nyan geupeuék u ateueh geurubak, meunan cit deungon kutak nyang meuasoe deungon tikoih méuh dan keumong-keumong nyang teucuntoh nyan.
12 Leumô nyan jijak laju langsong u arah Bet-Semes; sira jijak beulatang nyan jimeusu lagée jimeudroih, hana meusimpang uwie atawa u uneuen nibak rot ueh raya nyang teungoh jijak nyan. Dan ban limong droe raja Filistin nyan laju geuseutôt di likot sampoe trok ubak bataih Bet-Semes.
13 Bak watée nyan peunduduek Bet-Semes teungoh jipot boh gandom di pantôn. Bak watée jingieng Peuto Peujanjian nyan, deungon até nyang that galak lom ngon harok laju jijak sambot Peuto Peujanjian TUHAN nyan.
14 Peuto nyan jipiôh to ngon batée raya nibak lampôh Yosua, sidroe nibak peunduduek Bet-Semes. Peunduduek bandanyan laju jiplaih-plaih kayée geurubak nyan meunan cit ban dua boh leumô nyan laju teuma jisie nibak takue keu keureubeuen nyang teutot teupeuseumah ubak TUHAN.
15 Óh lheuehnyan lé ureuëng-ureuëng Lewi laju geupeutreun Peuto Peujanjian TUHAN dan kutak nyang na meuasoe deungon barang-barang méuh nyan, atranyan jikeubah di ateueh batée raya nyan. Óh lheuehnyan peunduduek Bet-Semes jipeuseumah laju keureubeuen nyang teutot dan keureubeuen nyang laén nyan ubak TUHAN.
16 Bak watée ban limong droe raja Filistin nyan geukalon banmandum nyan laju awaknyan jijakwoe u Ekron bak uroe nyan cit teuma.
17 Deungon na lagée nyan ureuëng Filistin ka jikirém keu TUHAN keureubeuen teuteuboih desya keu peunduduek limong boh banda nyang jimat peurintah lé limong droe raja Filistin nyan. Banda nyan na kheueh: Asdod, Gaza, Askelon, Gat dan Ekron. Lamkawan nyan na nyang meubintéh ngon kuta, dan na teuma nyang hana. Tieb-tieb banda nyan geukirém saboh keumong méuh dan saboh teuma tikoih méuh. Bukeuti nibak keujadian nyan batée raya teumpat awaknyan jikeubah Peuto Peujanjian TUHAN. Sampoe nibak uroe nyoe batée nyan mantong na dilampoh Yosua, ureuëng Bet-Semes nyan.
19 Teuma sabab ureuëng-ureuëng Bet-Semes nyan jiglib u dalam Peuto Peujanjian TUHAN, tujoh ploh droe lamkawan awaknyan geupoh maté lé TUHAN. Laju rakyat meuduka cita sabab TUHAN geupeurhot ateueh awaknyan deungon bala nyang meunan raya.
20 Laju peunduduek Bet-Semes jipeugah, "Soe kheueh ureuëng nyang hase jiteun dikeue TUHAN, Allah Nyang Suci nyan? Ho kheueh peuto nyan geutanyoe intat mangat atra nyan jiôh nibak geutanyoe?"
21 Laju awaknyan jikirém utosan ubak peunduduek Kiryat-Yearim deungon peusan nyang lagéenyoe, "Ureuëng Filistin ka jipeuriwang Peuto Peujanjian TUHAN. Gata teuka kheueh dan taba kheueh peuto nyan u teumpat gata."


text:
1 Timotius
Chapter 2
Phon-phon that, ulôn meulakée ngon meuharab that mangat peumohonan, seumayang, dan doá syafaát meunan cit meulakée teurimong gaséh ubak Po teu Allah keumandum ureuëng;
2 keuraja-raja dan banmandum ureuëng nyang mat keukuasaan. Lakée kheueh mangat geutanyoe jeuet udeb teunang dan teuntram keu Po teu Allah ngon pi-e nyang patot.
3 Nyan kheueh nyang gét dan teupeumangat até Allah, nyang bri seulamat ateueh geutanyoe.
4 Gobnyan meuharab mangat jeuet banmandum ureuëng teupeuseulamat dan jiteupeu nyang beuna.
5 Sabab, teuma na sidroe Allah, dan sidroe nyang jeuet peudamé Allah ngon manusia, na kheueh Isa Almaseh.
6 Gobnyan sidroe manusia nyang ka geupeujok droe Geuh guna teupeubeubaih mandum manusia nibak desya-desya jih. Deungon nyan Allah ka geutunyok bak watée nyang paih, bahwa Gobnyan meuharab mangat mandum manusia teupeuseulamat.
7 Dan nyang kheueh sabab jih ulôn geuyuejak bak ureuëng-ureuëng nyang kon Yahudi keu lôn jak peusampoe bak awaknyan haba keuhai keupeucayaan nyang beutôi. Nyang ulôn peugah nyoe na kheueh beutôi dan ulôn hana buhak.
8 Ulôn meuharab mangat dipat mantong ureuëng agam meudoá ngon até nyang gleh, ngon hana rasa beungéh atawa meusiliseh waham.
9 Bah kheueh ureuëng inong jipeungui droe jih ngon cara seudeurhana dan jisôk peukayan nyang sopan. Bék koh ôk mubagoe-bagoe atawa teungui piasan méuh atawa mutiara, atawa peukayan nyang meuhái-meuhái.
10 Nyang sikeubiet jih, bah kheueh ureuëng inong nyan jingui droe jih ngon buet-buet nyang jroh lagée toh nyang patot keu ureuëng inong nyang meuiébadat ubak Po teu Allah.
11 Ureuëng inong meuseuti jimurunoe ngon cara ji-iem droe dan patuh.
12 Ulôn hana kupeubeuna ureuëng inong nyan jipeurunoe atawa jipeurintah ateueh ureuëng agam; awaknyan harôh seungab.
13 Sabab nyang phon that teucebta na kheueh Nabi Adam óh lheueh nyan barô kheueh Siti Hawa.
14 Dan kon Nabi Adam, teuma inong kheueh nyang keunong tipée, ngon lagée nyan ka ji iengkeue peurintah Allah.
15 Teuma biet pi meunan, ureuëng inong teuma seulamat deungon jipeulahé aneuëk, asai jihnyan ngon até nyang miyueb teutab meuiman ubak Almaseh dan teutab jigaséh keu ureuëng laén dan udeb khusos keu Po teu Allah.


text:
Éseulam
Iseulam (Bahsa Arab: الإسلام, al-ʾIslām) nakeuh saboh agama nyang na di dônya. Kitab suci agama Iseulam nakeuh Al-Qur'an.
Agama nyoë neuba lé baginda rasulullah, Muhammad SAW. Geupeutrôn agama Iseulam lé Allah di Meukah meusigo ngön geuutôh Nabi Muhammad SAW jeuët keu rasul ban sigom dônya. Bak watèë nyan keuadaan ureuëng-ureuëng jahiliyah di Meukah mantöng seumah-seumah patông. Lam Iseulam geuatô meumacam bagoë, na hukôm, seujarah, kisah, haba peutakôt, haba peuseunang, ngon le lom peue la'en.
Ne naritPeusaneut
Narit Islam teucok nibak bahsa Arab: الإسلام (tashréf nibak: bahsa Arab: أسلم يسلم إسلاما) nyang hareutoejih tapatéh ngon tapubuët ban dum surôh Allah ngon Rasul, tapeujeu'ôh teugah Allah ngon rasul.
Drah EseulamPeusaneut
Agama nyan ibarat tapeusapat peuët macam bagoë:
Beu na ban peuët nyankeuh barô sidroë-droë ureuëng geupeunan Islam.
Rukon EseulamPeusaneut
Rukôn Iseulam:
- Meuucap duwa kalimat syahadat.
- Peudöng seumayang limöng watèë siuroë simalam
- Puasa bak buleuën Ramadhan.
- Bôh Jakeuët
- Ék Haji bagi ureuëng nyang ka mampu.
MadeuhabPeusaneut
Peureulèë tatupeuë cit, lam dônya Iseulam na mumacam bagoë Madeuhab:
- Sunniy
- Syi'ah
- Wahabiah
- La'én-la'én.
SunniPeusaneut
Nyang geumeukeusud deungön Sunni nakeuh ureuëng-ureuëng Iseulam nyang geumumat bak röt Ahlussunah Wal-jama'ah, ureuëng nyang seutot nabi Muhammad saw. ngön Sahabat göpnyan. Nyang rôh lam madeuhab Sunni nakeuh peuët boh sagay, nyakni:
Ban peuët boh madeuhab nyan dalam bhaih 'èleumèë fiqah. Seudang lam bah 'èleumèë tauhid, meuchuhu duwa droe ulama:
- Abul Hasan Al 'Asyariy
- Abul Mansur Al Maturidi


text:
Roma
Chapter 13
Tieb-tieb ureuëng museuti taát bak peumeurintah, sabab hana peumeurintah nyang hana meuteumé keukuasaan nibak Allah. Dan peumeurintah nyang na bak saát nyoe, jipeujak keukuasaan jih ateueh peurintah nibak Allah.
2 Nyang kheueh sabab jih ureuëng nyang lawan peumeurintah saban cit jilawan peue nyang ka geupeunteuntée lé Allah. Dan ureuëng nyang peubuet lagée nyan teuma jiteurimong huköman.
3 Sabab, ureuëng nyang jipeubuet nyang jroh hana peue jitakot keu peumeurintah. Teuma ureuëng nyang peubuet jeuhet nyang teumakot. Meunyoe Gata meukeusut bék teumakot keu peumeurintah, Gata harôh tapeubuet nyang jroh, ngon lagée nyan Gata teuma teupujoe.
4 Sabab peumeurintah na kheueh hamba Allah nyang mubuet keu jroh gata. Teuma meunyoe Gata tapeubuet jeuhet, keubiet that Gata harôh takot keu peumeurintah, sabab bukon mantong sia-sia jimeukuasa keu jihuköm manusia. Peumeurintah nyan na kheueh hamba Allah, nyang peurhot huköman Allah ateueh ureuëng-ureuëng nyang jipeubuet jeuhet.
5 Nyang kheueh sabab jih Gata harôh taát keu peumeurintah -- bukon mantong sabab Gata hana tatem teuhuköm, teuma sabab su até nurani gata.
6 Nyang kheueh teuma alasan jih pakon Gata tabayeue impak, sabab peumeurintah na kheueh peugawée Allah nyang peujak tugaih khusos nyoe.
7 Ngon lagée nyan, bayeue kheueh bak peumeurintah peue nyang wajéb Gata bayeue. Bayeue kheueh impak, meunyoe atra nyan harôh Gata bayeue, dan bayeue kheueh cukée, meunyoe gata harôh tabayeue cukée. Hareuga kheueh awaknyan nyang harôh tahareuga dan horeumat kheueh awaknyan nyang harôh tahoreumat.
8 Bék kheueh meu-utang peue mantong bak soe mantong, seulaén meu-utang gaséh ubak sidroe ngon nyang laén. Sabab ureuëng nyang jigaséh sabe manusia, ka jipeupeunoh mandum huköm Nabi Musa.
9 Sabab huköm agama Yahudi, na kheueh: Bék meumukah, bék seumupoh maté, bék ceumeucue, bék galak keu atra gob; banmandum nyan meusajan-sajan ngon huköm-huköm nyang laén, ka teupeusaho jeuet keu saboh huköm mantong, atranyan na kheueh, "Gaséh kheueh sabe keudroe-droe gata manusia lagée gata gaséh droe gata keudroe."
10 Ureuëng nyang jigaséh keu ureuëng laén, hana teuma jipeubuet jeuhet ateueh ureuëng nyan. Ngon lagée nyan ureuëng nyang ka jigaséh sabe keudroe-droe jih na kheueh ka jipeupeunoh banmandum syarat huköm agama.
11 Seulaén nibak mandum nyan gata tateupeue bahwa watée nyoe saát jih nibak gata keu gata beudôh nibak teumpat éh. Sabab, watée jih keu geutanyoe keu geupeu seulamat ka rab that saát nyoe nibak watée geutanyoe phon that tameuiman.
12 Malam ka jula; dan sikeujab teuk ka beungoh. Ngon lagée nyan, bah kheueh tapiôh tapeubuet buet-buet nyang seupôt. Tanyoe harôh tapeuleungkab droe geutanyoe ngon sinjata-sinjata trang.
13 Tanyoe harôh tapeubuet hai-hai nyang teuhoreumat lagée nyang jipeubuet lé gob bak watée uroe; bék na pesta pora nyang keulewat bataih, atawa mabök-mabök. Bék peubuet buet nyang cabui, atawa meupi-e hana sopan. Bék meulo, atawa bék picék até.
14 Bah kheueh Tuhan Isa Almaseh nyang peuteuntée peue nyang harôh gata peubuet. Dan bék kheueh gata seutôt tabiát manusia nyang meudesya keu teupeupuih hawa nafeusu.


text:
Zabur
Chapter 43
Neubri kheueh keuadelan keu ulôn, ya Allah, neuprah kheueh hak ulôn ateueh bansa nyang doraka. Peubeubaih kheueh ulôn nibak ureuëng jeuhet dan nyang teumipée.
2 Droeneueh kheueh, Allah peulindong ulôn; pakon Droeneueh neutinggai ulôn? Pakon ulôn harôh meudeurita sabab jiteugom lé musoh-musoh lôn?
3 Neupeugah kheueh keuseutiaan Droeneueh mangat teupeu peungeuh dan teubimbéng ulôn, mangat jeuet ulôn jakwoe u Sion, bukét Droeneueh nyang suci dan u Baét teumpat tinggai Droeneueh.
4 Teuma ulôn peukeue ubak miseubah Allah, meuhadab Allah pucak keubahgiaan lôn. Ulôn teuma meuca-e dan lôn peumeuén keucapi, keulôn pujoe Droeneueh, ya Allah, Allah ulôn.
5 Pakon até ulôn seudeh dan geulisah? Ulôn meuharab ubak Allah, dan ulôn meusyukoe lom ubak Gobnyan, ubak Allah lôn dan nyang ka peuseulamat ulôn.


text:
Sipak bhan
Sipak bhan atawa meu'èn bhan (basa Inggréh: football atawa soccer) nakeuh jeunèh grak badan ngön cara geusipak bhan (bola). Bola nyoe biasajih geupeugèt dari kulét seureuta geumeu'èn lé duwa boh kawan nyang maséng-maséng 11 droe ureueng meu'èn inti seureuta padum droe ureueng meu'èn geukeubah keu geunantoe.
Nibak abad 21 nyoe, sipak bhan ka geumeu'èn lé 250 yuta droe ureueng di 200 boh nanggroe di dônya, jinoe meu'èn bhan ka jeuet keu cabeueng grak badan nyang paléng meucuhu ban sigom dônya. Meu'èn bhan meutujuan untuk peulôp bola atawa peugoi meule-le u dalam gôn lawan. Sipak bhan biasa geumeu'èn nibak lapangan peuet sagoe, di ateueh naleueng atawa naleueng plastik.


text:
Ulèë balang
Ulèë balang atawa Hulu Balang lam bahsa Meulayu nakeuh kawôm bangsawan lam masyarakat Acèh nyang geupimpén saboh nanggroë, wilayah lam teuningkat kabupaten nibak struktur peumerèntah Indônèsia jinoë. Ulèë balang geugla ngon gla Teuku keu ureuëng agam atawa Cut keu ureuëng inong.
Ulèë balang geuangkèe lé adat lam kri trôn-meutrôn. Ureuëng nyan geuteurimong kuwasa langsông nibak Sultan Aceh. Ulèë balang nyoë nakeuh nyang mat kuwasa nanggroë atawa raja-raja ubeuet nyang that meukuwasa lam dairah maséng-maséng. Bak watèe geupeuangkèe pangkat ngon neuduëk ulèë balang, ureueng nyan meuhat neucok peunutôh nibak Sultan Acèh. Surat peuangkèe nyoë geupeunan Sarakata nyang geubôh cap sikureuëng atawa stempel Keurajeuën Acèh Darussalam.


text:
Yehezkiel
Chapter 37
Ulôn lumpah teurasa kuasa TUHAN, dan roh Gobnyan nyang ba ulôn geupeutron u pantôn nyang peunoh deungon tuleueng-tuleueng.
2 Ulôn geutunton lé TUHAN meuwet-wet bak pantôn nyan, dan ulôn kalon bahwa bansaboh pantôn nyan meusiseu bubena tuleueng nyang lumpah le dan ka tho-tho.
3 TUHAN geutanyong ubak ulôn, "He manusia fana, peu kheueh mungken tuleueng-tuleueng nyoe udeb lom?" Ulôn jaweueb, "TUHAN Nyang Mahamanyang, teuma Droeneueh kheueh nyang teupeue."
4 Laju TUHAN geuyue ubak ulôn jak peusampoe peusan Gobnyan ubak tuleueng-tuleueng nyang ka tho nyan,
5 "Ulôn TUHAN Nyang Mahamanyang Ulôn yueb nafáh lam tuboh gata mangat gata udeb lom.
6 Ulôn peuduek urat dan asoe ubak gata dan Lôn balot gata deungon kulét. Gata Ulôn bri nafáh mangat udeb. Dan tateupeue kheueh lé gata bahwa Ulôn kheueh TUHAN."
7 Laju ulôn Yehezkiel ulôn mariet ubak tuleueng-tuleueng nyan sisuai ngon peurintah TUHAN. Dan teungoh ulôn peugah haba, laju teudeungoe su meukrub-krub, sabab tuleueng-tuleueng nyan ka jipeuphon meusambat tuleueng nyang saboh deungon nyang laén.
8 Teungoh ulôn kalon hai nyang teungoh teujadi nyan, tuleueng-tuleueng nyan ka jipeuphon meu urat dan meuasoe meunan cit deungon kulét ka meuleukék teuma tuboh nyan gohlom na meunafáh.
9 Po teu Allah meufeureuman ubak ulôn, "He manusia fana, mariet kheueh ubak angén. Tapeugah kheueh bahwa Ulôn, TUHAN Nyang Mahamanyang Lôn peurintah ubak angén nyan mangat teuka rot meubagoe arah, jeuet jiprôh nafáh ubak tuboh-tuboh nyang maté nyan sampoe tuboh-tuboh nyang teu-éh nyan udeb lom teuma."
10 Dan ulôn meututoe sisuai deungon peurintah TUHAN dan angén pih laju teuka rot meubagoe arah dan laju teuyueb nafáh u dalam tuboh-tuboh nyan dan tuboh nyang ka teuyueb nafáh nyan laju udeb óh lheuehnyan laju jidong. Jeumeulah awaknyan lumpah that jai, séb keu teubina saboh pasokan tantra nyang raya.
11 Po teu Allah meufeureuman ubak ulôn, "He manusia fana, tuleueng-tuleueng nyoe teupeulambang ubak bansa Israel. Awaknyan apoh apah bahwa awaknyan tho kreng hana harapan dan uroe ukeue.
12 Sabab nyan meuramai kheueh ubak umat Ulôn Israel nyan bahwa Ulôn, TUHAN Nyang Mahamanyang Lôn peuhah pintoe jrat awaknyan. Ulôn Lôn peuteubiet awaknyan disinan dan Lôn peuwoe awaknyan u tanoh Israel.
13 Óh ka lheueh Lôn peubuet banmandum nyan, umat ulôn jiteupeue bahwa Ulôn kheueh TUHAN.
14 Ulôn Lôn yueb nafáh lam tuboh awaknyan keu teupeu udeb awaknyan, laju awaknyan Lôn bri idhin jitinggai di nanggroe jih keudroe. Dan jiteupeue kheueh lé awaknyan bahwa Ulôn kheueh TUHAN. Ulôn TUHAN ka Lôn peugah haba dan pasti Lôn peubuet nyang Ulôn peugah nyan."
15 TUHAN meufeureuman lom ubak ulôn,
16 "He manusia fana, tacok kheueh laju saboh tungkat dan tatuléh kheueh laju haba nyang lagée nyoe nibak tungkat nyan, 'Keurajeuen Yehuda'. Dan tacok kheueh teuma saboh tungkat nyang laén, dan tatuléh kheueh di ateueh jih: 'Keurajeuen Israel'.
17 Óh lheuehnyan tamat kheueh bandua boh tungkat nyan sampoe ujong bandua tungkat nyan meusaho jeuet keusaboh tungkat.
18 Meunyoe bansa gata jitanyong makna jih,
19 tapeugah kheueh ubak awaknyan bahwa Ulôn, TUHAN Nyang Mahamanyang Lôn cok tungkat nyang teupeulambang Israel dan Lôn peusaho ngon tungkat nyang teupeulambang Yehuda. Bandua boh tungkat Lôn peusaho sampoe meusaboh dan Ulôn reugam lam jaroe Lôn.
20 Tamat kheueh bandua boh tungkat nyan dan tapeuleumah kheueh ubak bansa nyan.
21 Laju tapeugah kheueh ubak awaknyan bahwa Ulôn, TUHAN Nyang Mahamanyang Lôn cok banmandum bansa Ulôn nibak nanggroe-nanggroe ho mantong awaknyan nyang ka jijak. Awaknyan Lôn peusapat dan Ulôn puwoe lom u nanggroe awaknyan keudroe.
22 Awaknyan Lôn peujeuet keusaboh bansa di tanoh nyan, di gunong-gunong Israel. Awaknyan jipeurintah lé sidroe raja, dan hana teubagi le jeuet dua bansa atawa dua keurajeuen.
23 Awaknyan hana le jipeukutoe droe deungon jipeubuet desya dan jiseumah ubak beurala-beurala nyang luwat dan najih nyan. Ulôn kupeubeubaih awaknyan nibak bandum buet nyang meunyeuleweng nyang meusabab awaknyan jikhianat Ulôn. Ulôn Lôn peusuci awaknyan; awaknyan jeuet keu umat Lôn, dan Ulôn jeuet keu Allah awaknyan.
24 Awaknyan teupeusaboh dimiyueb sidroe raja lagée Raja Nabi Daud nyang mat peurintah siumu masa. Deungon seutia awaknyan jitaát ubak huköm-huköm Lôn. Dan keu siumu masa awaknyan meunan cit deungon keuturonan awaknyan jitinggai nibak tanoh nyan, tanoh nyang Ulôn bri keu Nabi Yakub dan jiduek lé indatu awaknyan.
26 Ulôn Lôn peugét saboh peujanjian deungon awaknyan nyang teujamin keuamanan awaknyan sampoe keukai dan abadi. Ulôn Lôn bri beureukat dan Lôn tamah jeumeulah awaknyan. Bak tanoh awaknyan Lôn peudong Rumoh Ulôn nyang teutab disinan siumu masa.
27 Ulôn tinggai meusajan awaknyan, dan Ulôn teuma jeuet keu Po teu Allah awaknyan dan awaknyan jeuet keu umat Lôn.
28 Meunyoe Rumoh Ulôn ka na lamkawan awaknyan siumu masa, barô kheueh jiteupeue lé bansa-bansa nyang laén bahwa Ulôn kheueh TUHAN, ka Lôn piléh Israel jeuet keu umat Lôn keudroe."


text:
Yehezkiel
Chapter 6
TUHAN meufeureuman ubak ulôn, "He manusia fana, pandang kheueh gunong-gunong Israel, dan peusampoe kheueh peusan Ulôn keuhai huköman keu awaknyan.
3 Yue kheueh bak awaknyan beujideungoe dan jisimak peue nyang Ulôn, TUHAN Nyang Mahamanyang peugah ubak gunong-gunong nyan, meunan cit ubak bukét-bukét, barieh-barieh dan pantôn-pantôn. Beutôi, Ulôn kirém peudeueng keu Lôn peuhanco teumpat-teumpat seumah beurala.
4 Miseubah-miseubah awaknyan teureuloh dan dupa-dupa awaknyan teupeubeukah. Bandum ureuëng nyang na disinan teupeumaté dikeue beurala jihnyan.
5 Ulôn kupeujeuet manyét-manyét ureuëng Israel meutabu beba; dan tuleueng-tuleueng awaknyan Lôn peuhambô dikeue miseubah nyan.
6 Bandum banda Israel teupeuhanco, bandum miseubah dan beurala awaknyan hanco meutabu beba, dupa-dupa awaknyan meutabu teueng bayeueng hán meuho saho dan peue-peue mantong nyang awaknyan peugét gadôh.
7 Dipat mantong na ureuëng nyang teupoh maté, dan awaknyan nyang mantong udeb jiteupeue bahwa Ulôn kheueh TUHAN.
8 Teuma bacut sagai lamkawan awaknyan nyang Lôn peuseuleuseh nibak mawöt dan awaknyan Lôn peusiseu sidroe saho lamkawan bansa-bansa;
9 disideh awaknyan udeb di teumpat nyang teuböih. Laju awaknyan teuingat ubak Ulôn dan muphom bahwa Ulôn ku huköm meunan cit Lôn hina awaknyan sabab até awaknyan hana seutia ubak Ulôn. Awaknyan ka jitinggai Ulôn dan jipiléh beurala sibagoe geunantoe Ulôn. Laju awaknyan luwat deungon droe jih keudroe sabab bandum keujeuhetan dan keukeujian nyang ka awaknyan peubuet.
10 Dan awaknyan jiteupeue bahwa Ulôn kheueh TUHAN dan bahwa bandum peuingat nyang Ulôn bri bukon ancaman-ancaman beulaka."
11 TUHAN Nyang Mahamanyang meufeureuman, "Beuseudeh kheueh! Meuba-e kheueh! Tamo kheueh beu meuwéueh-wéueh sabab bandum keujeuhetan dan keukeujian nyang ka jipeubuet lé bansa Israel. Awaknyan maté lé sabab prang, deuk dan bala peunyakét.
12 Awaknyan bandum jirasa beungéh nyang raya that nibak Ulôn. Ureuëng-ureuëng nyang jiôh di teumpat nyang teuböih rhot keusakét dan laju maté; nyang tô maté dimideuen prang, dan nyang tinggai maté sabab lé deuk.
13 Manyét-manyét awaknyan meutabu beuba lamkawan beurala nyang na bansikeulileng miseubah, teugageueng di tieb-tieb bukét nyang manyang, dan nibak pucak tieb-tieb gunong, di miyueb tieb-tieb bak kayée nyang rampak dan bak kayée nyang raya; éuet haba, dipat mantong awaknyan jitot keureubeuen keu beurala awaknyan. Dan somantong ureuëng jiteupeue bahwa Ulôn kheueh TUHAN.
14 Nyoe, Ulôn Lôn beuôt jaroe Ulôn dan Lôn peuhanco nanggroe awaknyan, sampoe ka jeuet keusungue nyang hana ureuëng, phon di Guron Seulatan trok ubak banda Ribla di utara. Nibak teumpat-teumpat jiduek lé ureuëng Israel, hana meusaboh pih nyang geupeuseulamat. Dan jiteupeue kheueh bandum ureuëng bahwa Ulôn kheueh TUHAN."


text:
1 Yahya
Chapter 4
Syedara-syedara nyang lôn cinta! Bék kheueh tapatéh bak mandum ureuëng nyang meungaku na Roh Allah, teuma ujoe kheueh awaknyan leubeh ilée keutateupeue peu kheueh roh nyang na nibak awaknyan asai jih nibak Allah atawa bukon. Sabab jai that nabi-nabi peuleusu ka jijak bansaboh nyoe.
2 Meunoe kheueh cara jih mangat gata teupeue peu kheueh Roh Allah atawa kon: Ureuëng nyang jiaku bahwa Isa Almaseh geutreun lam donya sibagoe manusia, ureuëng nyan biet na Roh nyang teuka nibak Allah. 3 Teuma meunyoe na ureuëng nyang hana jiaku hai nyan, ureuëng nyan nibak jih hana Roh Allah. Ureuëng nyan na roh nibak Musoh Almaseh. Syedara ka tadeungoe bahwa roh nyan teuma teuka, dan jinoenyoe kana lam donya nyoe.
4 Teuma Aneuëk-aneuëk lôn, gata na kheueh milék Allah. Gata ka tapeutalo nabi-nabi peuleusu, sabab Roh nyang na nibak gata leubeh meukuasa nibak roh nyang na nibak ureuëng-ureuëng milék donya nyoe.
5 Nabi-nabi peuleusu nyan jimeututoe keuhai donya nyoe, dan donya jideungoe peue nyang jipeugah lé awaknyan, sabab awaknyan milék donya.
6 Teuma geutanyoe na kheueh aneuëk-aneuëk Allah; dan ureuëng nyang jituri Allah, jideungoe peue nyang tanyoe peugah. Ureuëng nyang kon milék Allah, hana jideungoe peue nyang tanyoe peugah. Meunan kheueh cara jih tanyoe tateupeue beda Roh nyang jibri ajaran nyang beutôi ngon roh nyang jipeusisat tanyoe.
7 Syedara-syedara nyang lôn cinta! Jak kheueh geutanyoe saléng tameugaséh sidroe ngon nyang laén, sabab geunaséh nyan asai jih nibak Allah. Ureuëng nyang na gaséh, na kheueh aneuëk Allah dan jihnyan jituri Allah.
8 Ureuëng nyang hana gaséh, ureuëng nyan hana jituri Allah; sabab Allah na kheueh gaséh.
9 Allah geupeugah bahwa Gobnyan geugaséh tanyoe ngon cara geukirém Aneuëk Geuh nyang tunggai u lam donya nyoe mangat tanyoe meuteumé udeb meulalu Aneuëk Geuh nyan.
10 Nyoe kheueh gaséh nyan: Bukon geutanyoe nyang ka tagaséh Allah, teuma Allah nyang gaséh keugeutanyoe dan geukirém Aneuëk Geuh mangat meulalu Aneuëk Geuhnyan tanyoe meuteumé amphon banmandum desya-desya geutanyoe.
11 Syedara-syedara nyang lôn cinta, meunyoe Allah meunan that geugaséh geutanyoe, tanyoe pih harôh tagaséh sidroe ngon nyang laén.
12 Hana meusidroe pih nyang ka lheueh jikalon Allah, teuma meunyoe geutanyoe sabe na lam gaséh sayang, Po teu Allah meusaboh ngon geutanyoe dan geunaséh Gobnyan ka jeuet sampoereuna lam tuboh geutanyoe.
13 Lé sabab Allah ka geubri ubak geutanyoe Roh Gobnyan, ngon lagée nyan tanyoe tateupeue bahwa geutanyoe ka udeb meusaboh ngon Po teu Allah, dan Allah udeb meusaboh ngon geutanyoe.
14 Kamoe keudroe ka lheueh kamoe kalon Aneuëk Allah, dan kamoe peusampoe bahwa Gobnyan geukirém lé Bapak keu jeuet keu Raja Peuseulamat donya nyoe. 15 Barang sigasoe nyang jiaku bahwa Isa nyan Aneuëk Allah, Po teu Allah udeb meusaboh ngon ureuëng nyan, dan ureuëng nyan pih udeb meusaboh ngon Allah.
16 Tanyoe keudroe tateupeu dan tapatéh keuhai geunaséh Allah ateueh geutanyoe. Allah nyan gaséh. Ureuëng nyang udeb jih jikuasa lé gaséh, ureuëng nyan meusaboh ngon Allah, dan Allah meusaboh ngon ureuëng nyan.
17 Gaséh geupeujeuet sampoereuna lam tuboh geutanyoe, mangat tanyoe beutajeuet nibak Uroe Peungadelan. Tanyoe teuma na beurani, sabab udeb geutanyoe lam donya nyoe saban lagée udeb Almaseh.
18 Ureuëng nyang jirasa geunaséh Allah, nibak ureuëng nyan hana jituri keupeurasaan teumakot; sabab geunaséh nyang sampoereuna jipeuleunyab banmandum peurasaan teumakot nyan. Ngon lagée nyan deuh kheueh teukalon bahwa nibak ureuëng nyan gohlom jirasa gaséh Allah nyang sampoereuna meunyoe ureuëng nyan teumakot meuhadab ngon Uroe Peungadelan.
19 Tanyoe geugaséh, sabab Allah ka leubeh ilée geugaséh tanyoe.
20 Meunyoe sidroe-droe ureuëng jipeugah, "Ulôn kugaséh Allah," teuma ureuëng nyan hana jigaséh keusyedara jih keudroe, ureuëng nyan tukang meusulet. Sabab ureuëng nyang hana jigaséh syedara jih nyang jikalon keudroe, hana mungken ureuëng nyan hase jigaséh Allah nyang hana deuh jikalon.
21 Sabab nyan, nyoe peurintah nyang geubri lé Almaseh ubak geutanyoe: Barang sibagoe jigaséh Allah harôh jigaséh teuma syedara-syedara jih.


text:
Matius
Chapter 28
Óh ka lheueh seuleusoe uroe Sabat, bak uroe aleuhat watée jih mantong beungoh lumpah na, Mariam Magdalena ngon Mariam nyang laén geujak ngieng laju ubak kubu Isa nyan.
2 Ngon hana jisangka-sangka teuka geumpa bumoe nyang lumpah teuga. Sidroe malaikat Tuhan geutron nibak syeuruga laju geugule batée raya nyang teutôb bak babah pintoe kubu nyan, óh lheueh nyan laju geuduek ateueh batée nyan.
3 Muka malaikat nyan lagée kilat, dan peukayan gobnyan putéh lagoena.
4 Sidadu nyang keumiet kubu nyan lumpah teumakot dan yo hana teukira, dan ka jeuet lagée ureuëng maté.
5 Malaikat nyan geupeugah ubak ureuëng-ureuëng inong nyang na disinan, "Bék teumakot! Ulôn kuteupeu gata tamita Isa nyang ka teusaleb nyan.
6 Gobnyan hana disinoe. Gobnyan ka geubeudôh lagée nyang ka lheueh geupeugah yoh masa ilée. Jak tangieng teumpat Gobnyan teuéh nyan.
7 Jinoe gata jak kheueh laju bagaih-bagaih, jak peugah laju ubak mandum murit-murit Gobnyan, 'Gobnyan ka geubeudôh, dan saát nyoe Gobnyan geujak leubeh awai nibak gata u Galilea. Disideh gata teuma gata kalon Gobnyan!' Ingat kheueh peue nyang ka lheueh ulôn peugah ubak gata."
8 Bagaih that-that ureuëng-ureuëng inong nyan geutinggai kubu Isa nyan. Deungon peurasaan teumakot meujampu galak, awaknyan geuplueng-plueng keu geujak peugah hai nyan ubak murit-murit Isa.
9 Hana jisangka-sangka Isa geujak meurumpok ngon ureuëng inong nyan sira geupeugah lagée nyoe, "Assalam muálaikum!" Laju awaknyan geupeurab ubak Gobnyan, geuwa gaki Geuh dan geuseumah Gobnyan.
10 "Bék teumakot," kheun Isa ubak awaknyan, "Jak peugah laju ubak mandum syedara-syedara Lôn mangat awaknyan jijak u Galilea; disideh awaknyan teuma jikalon Ulôn."
11 Teungoh ureuëng inong-inong nyan jijak mita syedara-syedara Isa, na padub droe sidadu nyang keumiet kubu nyan jijak woe u banda, dan jipeugah laju ubak mandum peumimpén Imeum-imeum banmandum nyang ka teujadi.
12 Peumimpén Imeum-imeum nyan laju jimeurok pakat ngon peumimpén-peumimpén Yahudi, dan jijok laju péng nyang lupah jai ubak sidadu nyang kawai kubu nyan,
13 sira jipeugah meunoe, "Gata harôh gata kheun bahwa murit-murit Isa jiteuka óh malam uroe, dan laju jicue manyét nyan watée gata teungoh teungét.
14 Dan meunyoe gubunur geudeungoe hai nyan, kamoe nyang bujuk gobnyan mangat gata hana halangan sapeue."
15 Teuma lé sidadu peungawai nyan laju jicok péng nyan, dan jipeubuet laju lagée nyang ka ji amanat ubak jihnyan. Ngon sabab nyan calitra nyan mantong meutabu di teungoh-teungoh ureuëng Yahudi sampoe án uroe nyoe.
16 Ban siblaih droe murit Isa nyan laju geujak u bukét di Galilea lagée nyang ka geupeurintah lé Isa ubak awaknyan.
17 Bak watée awaknyan geukalon Isa na disinan, awaknyan laju jisujut jiseumah Gobnyan. Teuma na cit lamkawan awaknyan nyang ragu-ragu.
18 Isa laju geupeurab bak awaknyan sira geupeugah, "Banmandum kuasa nyang na di syeuruga dan di bumoe ka geuseurah ubak Ulôn.
19 Sabab nyan jak kheueh ubak mandum bansa nyang na ateueh donya, peujeuet kheueh awaknyan keumurit-murit Ulôn. Pumanö kheueh awaknyan deungon gata teuôh nan Bapak, Aneuëk, dan Roh Allah.
20 Purunoe kheueh awaknyan jitaát banmandum nyang ka Lôn peurintah ubak gata. Dan ingat kheueh Ulôn teuma na sabe meusajan gata sampoe akhé jamén."


text:
Pakiban jeut keuteupeuseulamat?
Dengon ta ikuti limong langkah nyo, syedara bejeut ne jak ke jalan yang menuju keselamatan.
Diselamatkan aarti jih: syedara gepejioh dari dosa , kagepeulheuh dari hukom neuraka, gebri udep kekal dan jeut tamong syeuruga…
Lebeh phon, ta kalon ate tanyo untuk pastikan pe keuh syedara betoe-beetoe beuselamat.
Langkah phon
Neupegot daftar nyang tetuleh dari mandum desya nyang tanyo harus ingat yang kalheh syedara peubeut.
Keseulamatan adalah masaalah membereskan desya -desya syedara dengon Allah:
“Sabab nibak lam ate jiteuka pikeran-pikeran jeuhet,nyang rhot keu musabab manusia jeut keu tukang seumupoh mate, meumukah , jipeubet cabuii, ceumencue, jeuet keusaksi duseuta dan tukang ba peuusuna! (Injil, Matius 15:19)
Langkah nyang kheue 2
Ta-akui mandum daftar desya meu saboh-saboh keu Sang Juruseuelamat
Langkah nyo seterusjih harus tanyoe pubeut dengon sujud dan mendoa.
(Ingat, Allah hanya gedengo doa nyang tanyoe kheun dengon ate yang betoe-betoe):
Teuma meunyo tanyoe ta aku desya-desya geutanyoe dukeue janji geuh dan geupeubet peue nyang ade.gobnyan teume geupeu amphon bubena desya-desya geutanyoe dan geupeu gleh geutanyoe nibak mandum buet tanyo nyang salah. (Injil, 1 Yohanes 1:9)
Langkah nyang 3
Ta lake bak Allah gepegleh ate syedara dari desya.
Isa Almaseh keleuh mate dengon darah tercurah di kaye palang kerena desya-desya syedara, tapi Gobnyan udep lhom di uroe ke lhe. Maka darah Gobnyan na kuasa gepegleh desya-desya syedara.
“… darah isa , Aneuk Gobnyan ,geupeu gleh tanyo nibak mandum desya. (Injil, 1 Yohanes 1:7)
Langkah nyang 4
Meuiman banmandum desya-desya syedara ubak Sang Juruseulamat.
Meuiman kheue Tuhan Isa artijih beu ek neuserahkan ( meuiman ) desya-desya syedara untuk geutaanggong oleh Gobnyan.
“Almaseh keudroe geuseon bubena desya-desya geutanyoe ateueh droe Gobnyan watee Gobnyan bak kaye palang (saleb)…” (Injil, 1 Petrus 2:24)
Langkah nyang 5
Neterimoh gobnyan Sebago Juru seulamat tamong lam ate syedara siumumasa.
Meuiman kheue Isa Almaseh artijih neterimoh Gobnyan Sebago Juruuseulamat udep syedara keudroe.
“Ngieng keueh ,”Ulon dong bak babah pintoedan Lon keutok.Meunyoe na ureueng nyang jideungoe su Lon , dan jipeuuhah pintoe , Ulon teuma kutamong jak meurempok ngon jihnyan Ulon teuma ku makheun meusajan-sajan ngon jih nyan jimakheun teuma meusajan-sajan ngon Ulon. (Injil, Wahyu 3:20)


text:
Surat Shad
Surat Shad (bahsa Arab: ص, Shad, "Shad") nakeuh surat nyang keu-38 lam Al-Qur'an. Jeumeulah ayat surat Shad nakeuh 88 ayat nyang rôh lam kawan surat Makkiyah. Surat nyoe geupeutrön lheuh Surat Al-Qamar. Nan surat nyoe geucok nibak ayat keu phôn surat.
Asoe surat[peusaneut | peusaneut nè]
- Meuiman
- Hareutoe bhaih keunabian Nabi Muhammad , nyang meunyoe Nabi Muhammad neuteupeu peu-peu mantöng nyang hanya neuteupeu röt wahyu.
- Sumpah iblih nyang jineuk peuseusat ban dum manusia seula'én manusia nyang ikhlas.
- Al-Qur'an neupeutrön mangat jeuet keu meurunoe manusia ngön jén.
- Riwayat
- Nabi Daud a.s. ngön Nabi Sulaiman a.s.
- Nabi Ayyub a.s.
- La'én-la'én
- Ureueng musyrék hireuen watèe jideungö nibak Nabi Muhammad meunyo Allah nakeuh Tuhan Nyang Sidroe.
- Rahsia nyang na bak keujadian alam.
- Meupaké ureueng-ureueng nyang seusat ngön ureueng nyang ikôt ureueng nyan lam neuraka.
- Ni'mat nyang Allah jôk keu ureueng lam syuruga ngön azeub nyang geujôk keu ureueng lam neuraka.


text:
Oleh : ummi Kamil
Ie laot ijoe riyeuek meugulong
Bakat jiek treuen u bineh pasi
Haba lon kisah jino ta sambong
Assalamu’alaikum awai ulon bri
Lagak-lagak pade lam umong
Geut that meukeunong ‘oh ta kalon hi
Jino ka teuka tanyoe bek bingong
Idul Adha keunong bak buleun haji
Meusuka ria saleng teumanyong
Qurban teurimong na sie keubiri
Na nyang sie kameng agam ngon inong
Lumoe meu keunong nyang tari-tari
Nyang hana peng qurben geu urong
Hana le bingong nibak pajoh sie
Uroe raya haji Allah geulindong
Adak hana sie meugang na sie teubagi
Aneuk dirumoh beuseureuta Inong
Peuek beulangong geujak tagun sie
Mangat ta pajoh kuah beulangong
Adat ka keunong di Aceh raya
Bak dayah-dayah rata jet lorong
Nyang carong-carong piket tagun sie
Santriwan-santriwati hate meukeunong
Kuah beulangong mangat han sakri
Nyan keu hikeumah tanyoe teurimong
Agam ngon Inong nyang hana bloe sie
Beureukat qurben kota ngon gampong
Makmu teusanjong aneuk ngon ummi
Masam-masam diboh keurundong
Mangat bak ujong ngon sira campli
Lon lakee meu’ah bak mandum kawom
Assalamu’alaikum dudoe ulon bri
Neuheun, 7 Juli 2022


text:
2 Tawarikh
Chapter 14
Óh ka lheueh Raja Abia meuninggai donya dan ka teukubu nibak lampôh jrat raja-raja di Banda Nabi Daud, Asa aneuëk agam gobnyan jeuet keuraja keugeunantoe gobnyan. Dimiyueb peumeurintahan Raja Asa, nanggroe Yehuda aman ngon teuntram treb jih na siploh thon.
2 Asa keubit that galak até TUHAN Allah sabab gobnyan geupeubuet-buet nyang bit that meukeunong nibak TUHAN sabab ade dan jroh.
3 Gobnyan laju geukireuh dan geuböih banmandum miseubah bansa laén dan teumpat-teumpat ureuëng seumah beurala. Tugu-tugu dewa habéh geupeuhanco banmandum, dan taméh-taméh patong Dewi Asyera geupeureubah bak tanoh.
4 Rakyat Yehuda geuyue udeb meunurot keuheundak TUHAN, Allah indatu awaknyan, dan geuyue taát ubak ajaran-ajaran dan peurintah-peurintah Gobnyan.
5 Banmandum teumpat teuseumah beurala dan teumpat teutot keumeunyan banmandum ka habéh geutiek nibak banda-banda Yehuda. Deungon nyan teunang kheueh keurajeuen nyan dimiyueb peumeurintahan gobnyan,
6 akhé jih gobnyan ka hase geupeudong kuta-kuta keu banda-banda nyang na di Yehuda. Napadub thon treb jih hana teujadi prang sabab TUHAN kageubri keuadaan damé keu gobnyan.
7 Geupeugah lé Asa ubak rakyat Yehuda, "Bah kheueh geutanyoe tapeukong banda-banda deungon tapeugöt beuton-beuton bansikeulileng nyan dan meunara-meunara meunan cit deungon babah pintoe geureubang deungon palang-palang jih. Geutanyoe ka takuasa nanggroe nyoe sabab geutanyoe ka ta turot kheun Po teu Allah TUHAN geutanyoe. Gobnyan geujaga geutanyoe dan geupeulara keuamanan bansaboh nanggroe geutanyoe." Dan jipeuphon kheueh lé awaknyan jipeudong dan jimeubuet deungon gét that.
8 Tantra Raja Asa na 300.000 droe ureuëng Yehuda nyang na seunjata peurisai dan kapak, dan 280.000 droe nibak sukée Benyamin nyang meuseunjata peurisai, ali-ali dan panah. Awaknyan banmandum sipa-i nyang beurani, beuhe ngon teulatih.
9 Bak saboh watée na sidroe ureuëng Sudan nyang nan jih Zerah jiprang Yehuda deungon pasokan nyang lé jih na 1.000.000 droe dan 300 boh geuritan prang. Awaknyan jimaju sampoe trok u Maresa.
10 Dan geuteubiet kheueh Asa geujak lawan Zerah, dan bandua awaknyan geuato baresan di Pantôn Zefata nyang tô ngon Maresa.
11 Laju Asa geumeudoá ubak TUHAN Po teu Allah gobnyan, "TUHAN, Droeneueh kheueh nyang hase tulông kamoe nyang leumoh ateueh nyang teuga. Neutulông kheueh kamoe nibak saát nyoe, ya TUHAN Allah kamoe! Bak Droeneueh kamoe meusadeue dan ateueh nan Droeneueh kheueh kamoe jakmaju u mideuen prang kamoe lawan pasokan nyang le that jeumeulah jih nyoe. TUHAN, Droeneueh kheueh Allah kamoe. Bék neupeubiyeue Droeneueh jipeutaloe lé sidroe manusia."
12 Lheueh nyan Asa dan tantra Yehuda geujak prang sipa-i Sudan. TUHAN laju geupeutaloe sipa-i Sudan akhéjih awaknyan jiplueng teung bayeueng hánmeuho saho.
13 Asa dan pasokan gobnyan laju geupeulet sipa-i Sudan nyan sampoe trok u Gerar. Blah Sudan lumpah that jai nyang maté akhé jih sipa-i awaknyan hana meudaya sabab ka geupeuhanco lé TUHAN dan di tantra Yehuda pi lumpah that jai jireupah barang-barang awaknyan. Óh lheueh nyan tantra Yehuda geupeuhanco teuma banda-banda nyang na bansikeulileng Gerar, sabab TUHAN geupeujeuet peunduduek disinan jeuet keuteumakot. Tantra Yehuda jireupah banmandum banda nyan laju meuteumé barang-barang nyang jai that.
15 Dan meunan cit awaknyan jiprang teuma khimah-khimah ureuëng peulara beulatang, dan laju jiangkot bubiri deungon unta nyang jai lagoena. Óh lheueh nyan awaknyan jiwoe lom u Yerusalem.


text:
1 Korintus
Chapter 5
Ulôn ka kuteurimong laporan bahwa lamkawan gata na nyang kajipeubuet buet-buet nyang cabui biet-biet luwabiasa: Na ureuëng lamkawan Gata nyang jimeumukah ngon ma ui jih. Ureuëng-ureuëng nyang hana jituri Tuhan mantong hánjipeubuet nyang lagée nyan!
2 Bah kheueh ka lagée nyan, Gata mantong cit manyang até. Nyang sibeuna jih Gata seudeh, dan Gata peuteubiet lamkawan Gata ureuëng nyang peubuet lagée nyan.
3 Seucara lahé ulôn jiôh nibak gata, teuma seucara baten ulôn na lamkawan gata. Ngon lagée nyan, ulôn keuneuk meutindak siulah-ulah ulôn na lamkawan gata, "Ateueh nan Tuhan Isa Almaseh, ulôn peugah bahwa ureuëng nyangka jipeubuet buet lagée nyan kutoe, ureuëng nyan meuseuti teuhuköm!" Meunyoe gata meusapat anggab mantong ulôn nyoe na lamkawan gata, dan ngon kuasa Tuhan tanyoe Isa,
5 gata meuseuti tajôk ureuëng nyang lagée nyan ubak Iblih mangat tuboh ureuëng nyan binasa dan ngon lagée nyan roh jih teupeuseulamat watée Tuhan teuka lom teuma.
6 Hana patot gata meurasa sombong. Mungken gata ka tadeungoe pribasa lagée nyoe, "Rago nyang bacut jipeujeuet mandum nyang teulawok jeuet meukeumang!"
7 Böih kheueh leubeh ilée rago nyang ka treb nyan, na kheueh rago desya, mangat gata jeuet lagée tupông nyang teulawok nyang barô, gleh nibak rago desya nyang treb, dan ulôn kuteupeu gata keubiet lagée nyan. Sabab, peurayaan Paskah tanyoe ka siab, sabab Almaseh nyang jeuet keububiri Paskah geutanyoe, ka lheueh teukeureubeuen.
8 Ngon lagée nyan, jak kheueh geutanyoe tapeuraya Paskah nyan ngon ruti nyang hana meuragoe, na kheueh ruti nyang teupeulambang ubak keumurnian dan banmandum nyang meukeunong nibak até Allah. Bék geutanyoe tapeuna peurayaan Paskah nyan ngon ruti nyang mantong na rago nyang awai, na kheueh rago desya dan keujeuhetan.
9 Lam surat ulôn nyang ka lheueh, ulôn peugah ubak gata mangat bék meurakan ngon ureuëng nyang peubuet cabui.
10 Nyang ulôn meukeusut kon kheueh ureuëng nyang cabui atawa leuha, atawa tukang teumipée atawa nyang seumah beurala nyang sagai-sagai hana jituri keu Po teu Allah. Kon nyan! Ulôn hana meukeusut keu awaknyan; sabab meunyoe gata harôh tapeujiôh awaknyan, ka teuntée gata tateubiet beuhabéh lam donya nyoe.
11 Nyang lôn meukeusut na kheueh, gata bék meurakan ngon ureuëng nyang meungaku droe jih ureuëng Kristen, teuma ureuëng nyan jipeubuet cabui, atawa leuha, atawa jiseumah beurala, atawa galak jipeubrok-brok ureuëng laén, atawa tukang mabök, atawa tukang ceumeucue. Gata duek sira tamakheun ngon ureuëng lagée nyan pih bék!
12 Beutôi nyang peusidang ureuëng-ureuëng Kristen kon buet ulôn. Allah keudroe kheueh nyang teuma peusidang awaknyan. Teuma keuhai anggota-anggota jeumaáh gata, kon kheueh gata keudroe nyang meuseuti peusidang awaknyan? Lam Alkitab na teutuléh lagée nyoe, "Use kheueh ureuëng jeuhet nyang na lamkawan gata."


text:
Sôleutan Éseukanda Muda
Sôleutan Éseukanda Muda (Acèh, Bandar Acèh, 1593 atawa 1590 – Bandar Acèh, 27 September 1636) na keuh sidroë sôleutan nyang that rayeuk lam masa Keurajeuën Acèh Darussalam, droëneuh nyang neu mat kuwasa nibak thôn 1607 sampoe 1636. Keurajeun Acèh that makmu nibak masa droëneuh neu mat kuwasa. Wilayah Keurajeuen Acèh nyang that luwah nibak masa nyan, Acèh jithee lom nibak watee nyan sibagoë pusat dagang internasional ngon pusat eleumee agama Islam di Asia Tenggara.
SilsilahPeusaneut
Nibak ureung chi' inong (ma), Éseukanda Muda na keuh turônan nibak Raja Darôl-Kamal, nibak ureung chi' agam (ayah) na keuh turônan Raja Meukuta Alam. Darôl-Kamal dan Meukuta Alam bak saboh peuneugah, dilee na keuh dua boh teumpat mukim nyang hana jiôh (meupisah ngon krueng) meusapat dua kawom ngon dua wilayah nyan (Darôl-Kamal - Meukuta Alam) nyan keuh asay mula teu dong Keurajeuen Acèh. Éseukanda Muda sibagoe sidroe nyang meu waki nibak dua cabeueng nyan, meu hak peunöh ateueh takhta nanggröe Keurajeuen Acèh.
Nan ma' neuh, Putroë Raja Indra Bangsa, nyang geupeunan chit Padôka Syah Alam, na keuh aneuk inong Sôleutan Alauddin Riayat Syah, Sôleutan Acèh nyang keu-10; sôleutan nyoe aneuk agam Sôleutan Firman Syah, Sôleutan Firman Syah na keuh aneuk atawa cuco (meunurôt Djajadiningrat) Sôleutan Inayat Syah, Raja Darôl-Kamal.
Putroë Raja Indra Bangsa geu meunikah deungon Sôleutan Mansur Syah, aneuk Sôleutan Abdul-Jalil, Abdul-Jalil nyan na keuh aneuk Sôleutan Alauddin Riayat Syah al-Kahhar, Sôleutan Acèh ke-3.
MeunikahPeusaneut
Sôleutan Éseukanda Muda neu meukawen deungon sidroe Putroë dari Pahang. Putroë nyan geu turi deungon nan Putroe Phang. Meunurôt narit dilee, Sôleutan neu peurintah untok neupeugot saboh taman nyang geupeunan Gunongan nibak teungoh-teungoh Mideun Khayali (Taman Istana) seubagoe langgeum cinta neuh keu tuan putroë. Nibak saboh peuneugah, putroë sabe weueh hate neuh meusyen keu gampong neuh di Nanggroe Pahang nyang meu buket-buket. Sampoë 'an jinoë Gunongan nyan mantong jeut ta kalon ngon ta kunjông.
Aneuk Sôleutan Éseukanda Muda nyang kayém na lam tulésan seujarah na keuh 2 (dua) droë. Sidroë aneuk agam Meurah Pupôk ngon si droë aneuk inong Sri Ratu Safiatuddin. Meurah Pupôk ka neu hukôm le Sôleutan Éseukanda Muda, saweueb Meurah Pupôk ka neu meuzina.


text:
Keujadian
Chapter 18
TUHAN geupeuleumah droe ubak Nabi Ibrahim bak binéh bak-bak kayée keuramat teumpat iébadat di Mamre. Bak watée nyan uroe tutong lumpah na, dan Nabi Ibrahim teungoh geuduek-duek bak babah pintoe khimah gobnyan.
2 Watée gobnyan geubeuôt ulée geuh, leumah laju geukalon na lhée droe ureuëng ka teudong dikeue gobnyan. Nabi Ibrahim lagée geuplueng geujak sambot awaknyan. Sira geusujut
3 laju geupeugah, "Teungku, teungku, bék neuliengkeu khimah ulôn sigohlom droeneueh piôh bak teumpat lôn; neupeu idhin kheueh ulôn mangat jeuet lôn peutimang Teungku.
4 Bah kheueh lôn jakcok ié mangat jeuet lôn rhah gaki Teungku. Deungon galak até lôn peusila Teungku neupiôh hék yueb bak kayée nyoe.
5 Ulôn teuma lôn peuhidang peunajoh meusikada, mangat teungku-teungku meuteumé teunaga barô keuneujak lom teuma. Teungku-teungku ka neuhoreumat ulôn, deungon neupiôh bak rumoh ulôn nyoe." Jaweueb awaknyan, "Teurimong gaséh ateueh keugét até gata. Kamoe teuma kamoe piôh."
6 Reujang that-that Nabi Ibrahim geutamong lam khimah sira geupeugah ubak Sarai peurumoh geuh nyan, "Bubagaih, gata cok laju saboh eumpang teupông nyang paleng gét, dan gata peugét laju ruti bulat."
7 Óh lheueh nyan laju geuplueng ubak beulatang peulara gobnyan, deungon sigab laju geucok saboh aneuëk leumô nyang teumbon dan nyang leumpok asoe jih, óh ka lheueh geucok atranyan banmandum laju geujok ubak namiet geuh, lé namiet geuhnyan laju jipeusaneut deungon bagaih that.
8 Óh ka lheueh nyan Nabi Ibrahim laju geucok mom jih, ulée mom, dan eungkot sie nyang ka lheueh teutaguen nyan, mandum nyan laju geuhidang ubak jamé-jamé geuh nyang kana jiduek yueb bak kayée nyan. Teungoh awaknyan makheun, Nabi Ibrahim keudroe nyang peutimang awaknyan yueb bak kayée nyan.
9 Óh lheueh nyan awaknyan geutanyong, "Pat peurumoh gata, Sara nyan?" "Na lam khimah," jaweueb Nabi Ibrahim.
10 Sidroe nibak awaknyan laju geupeugah, "Sikureueng buleuen teuk ulôn teuma lôn gisa. Dan bak watée nyan Sara peurumoh gata teuma jipeulahé sidroe aneuëk agam." Bak watée nyan Sara teungoh geudeungoe peue nyang jipeugah lé ureuëng nyan, Sara na dikeue pintoe khimah dilikot jamé, watée ureuëng nyang peugah haba.
11 Nabi Ibrahim dan Sara ka tuha that, dan Sara ka hana le jiteuka he.
12 Sabab nyan kheueh Sara teukém lam até geuh sira geupeugah, "Ulôn nyang ka tuha dan layée lagée nyoe, panena mungken lôn meujimak lom ngon lakoe lôn? -- Dan dilakoe lôn pih ka tuha saban lagée lôn."
13 Dan TUHAN laju geutanyong ubak Nabi Ibrahim, "Pakon Sara jikém dan jiragu peu kheueh jihnyan mantong hase jipeulahé aneuëk bak masa tuha jih?
14 Hana sapeue pih nyang mustahe nibak TUHAN, lagée nyang ka lheueh Ulôn peugah bunoe, sikureueng buleuen teuk Ulôn teuma kuriwang keunoe. Dan bak watée nyan Sara teuma jipeulahé sidroe aneuëk agam."
15 Sabab Sara teumakot, laju geubantah, geupeugah lé Sara, "Ulôn hana lôn kém." Geujaweueb lé TUHAN, "Beutôi, bunoe gata kém."
16 Óh lheueh nyan ban lhée droe jamé bunoe laju geujak sira geu intat lé Nabi Ibrahim. Dan trok kheueh laju awaknyan bak saboh teumpat nibak teumpat nyan awaknyan hase geukalon Sodom.
17 TUHAN geupeugah lam até geuh, "Ulôn hana Lôn som ubak Nabi Ibrahim peue nyang harôh Ulôn peubuet.
18 Seudangkan keuturonan jih teuma jeuet keu bansa nyang meukuasa dan bansa nyang paleng rayeuk? Bukon kheueh sabab na jih nyan, banmandum bansa nyang na ateueh rhueng bumoe nyoe ka Ulôn bri beureukat?
19 Jihnyan ka Ulôn piléh mangat jipeurintah ubak aneuëk-aneuëk jih dan ubak keuturonan jih mangat jitaát ubak Ulôn dan jipeubuet peue-peue nyang gét dan ade. Meunyoe hainyan awaknyan peubuet, peue-peue nyang ka Ulôn meujanji ngon Nabi Ibrahim teuma Lôn peusampoe."
20 Dan meufeureuman lom TUHAN keu Nabi Ibrahim, "Na tudohan nyang paleng brat ateueh Sodom dan Gomora, dan keubit desya awaknyan raya lumpah na.
21 Sabab nyan kheueh Ulôn keuneuk tron keudeh keuneuk jak pareksa peu kheueh banmandum tudohan nyang Ulôn deungoe nyan beutôi atawa hana?"
22 Dan óh lheueh nyan dua droe nibak jamé-jamé nyan laju geujak u Sodom, teuma TUHAN mantong tinggai meusajan ngon Nabi Ibrahim.
23 Nabi Ibrahim laju geupeurab ubak TUHAN sira geutanyong lagée nyoe, "Peu kheueh beutôi TUHAN keuneuk peubinasa ureuëng nyang hana meusalah meusajan-sajan ngon ureuëng nyang meusalah?
24 Seukira jih na limong ploh droe nyang hana meusalah lam banda nyan, peu kheueh bansaboh bansa nyan TUHAN peubinasa cit teuma? Peu kheueh hana TUHAN peuamphon mangat nyang limong ploh droe nyan seulamat?
25 Bék kheueh ureuëng-ureuëng nyang hana meusalah nyan teupoh maté meusajan ngon ureuëng nyang salah. Bék TUHAN! Sabab meunyoe hainyan TUHAN peubuet, ureuëng nyang hana meusalah pasti jihuköm meusajan-sajan ngon ureuëng nyang meusalah. Panena mungken hakém seumeusta álam nyoe geupeubuet nyang hana ade!"
26 TUHAN meufeureuman, "Seukira jih na Lôn teumé limong ploh droe ureuëng nyang hana meusalah di Sodom, teuma Lôn peuamphon bansaboh banda nyan deumi awaknyan."
27 Geutanyong lom lé Nabi Ibrahim, "Peuamphon kheueh ateueh keubeuranian lôn-ulôn sambong haba geutanyoe nyoe, TUHAN. Ulôn nyoe na kheueh manusia, dan hana hak keu lôn peugah sapeue-sapeue.
28 Teuma mungken na peuet ploh limong droe nyang hana meusalah, bukon limong ploh droe. Peu kheueh deungon lagée nyan TUHAN teutab neupeuhanco bansaboh banda nyan sabab seuliseh jih cit limong droe sagai?" TUHAN meufeureuman, "Banda nyoe hana Ulôn peuhanco meunyoe Lôn teumé disinan peuet ploh limong droe nyang hana meusalah."
29 Nabi Ibrahim geupeugah lom, "Pakriban meunyoe peuet ploh droe nyang na ureuëng nyang hana meusalah?" Feureuman TUHAN ubak Nabi Ibrahim, "Deumi nyang peuet ploh droe nyang hana meusalah nyan, banda nyan Ulôn peuseulamat."
30 Nabi Ibrahim geupeugah lom, "Bék neubeungéh beuh, TUHAN, meunyoe ulôn meututoe lom. Pakriban meunyoe nyang hana meusalah nyan cit lhée ploh droe sagai?" Feureuman TUHAN ubak Nabi Ibrahim, "Meunyoe na Ulôn teumé lhée ploh droe nyang hana meusalah lam banda nyan, niet Ulôn keuneuk peuhanco banda nyan Ulôn peubateu."
31 Geupeugah lom lé Nabi Ibrahim, "Neupeu amphon kheueh ulôn ateueh keuajaman babah lôn nyoe lôn meututoe lom ngon Droeneueh. Ya TUHAN, pakriban meunyoe nyang hana meusalah nyan cit dua ploh droe sagai?" Feureuman TUHAN ubak Nabi Ibrahim, "Meunyoe na Ulôn teumé dua ploh droe lam banda nyan nyang hana meusalah, teuma banda nyan hana Lôn peuhanco."
32 Akhé jih Nabi Ibrahim geupeugah lom, "Bék beungéh ya TUHAN, sigoe teuk lôn peugah haba ngon Droeneueh. Pakriban meunyoe na ureuëng nyang meusalah cit siploh droe sagai?" Feureuman TUHAN ubak Nabi Ibrahim, "Meunyoe na siploh droe nyang hana meusalah, banda nyan hana Ulôn peuhanco."
33 Óh ka lheueh seuleusoe TUHAN geumeufeureuman ubak Nabi Ibrahim, TUHAN laju geujak dan Nabi Ibrahim pih laju geuwoe u rumoh gobnyan.


text:
1 Petrus
Chapter 2
Sabab nyan, böih kheueh nyang na bak gata mandum nyang jeuhet; bék lé meututoe ngon haba nyang sulet, dan bék teuma galak meupura-pura. Bék bingiek até, dan bék tahina ureuëng laén.
2 Bah kheueh gata jeuet lagée aneuëk manyak nyang ban lahé, sabe glaih keu ié mom nyang murni. Deungon lagée nyan gata teuma timoh dan teupeuseulamat.
3 Lam Alkitab na teutuléh lagée nyoe, "Gata ka tarasa keudroe padub na jroh jih Tuhan."
4 Sabab nyan, teuka kheueh ubak Tuhan. Gobnyan lagée batée nyang udeb, batée nyang ka jitiek lé manusia sabab jianggab hana meuguna; teuma nyang geupiléh lé Po teu Allah sibagoe batée nyang meuhareuga.
5 Gata lagée batée-batée nyang udeb. Sabab nyan bah kheueh gata tatem teupeuguna keuteupeugét Baét Allah nyang rohani. Deungon lagée nyan gata ka jeuet keu imeum-imeum, nyang udeb khusos keu Po teu Allah. Dan nyang meulalu Isa Almaseh teupeuseumah ubak Allah, keureubeuen rohani nyang geuteurimong bak até Allah.
6 Sabab lam Alkitab na teutuléh lagée nyoe, "Ulôn ka kupiléh saboh batée nyang meuyuem, nyang Lôn keubah di Sion sibagoe batée paleng phon; dan ureuëng nyang meuiman ubak Gobnyan hana geubri keucewa."
7 Batée nyan biet that meuyuem keu gata nyang meuiman. Teuma keu ureuëng nyang hana meuiman, keunong kheueh ayat-ayat Alkitab nyang lagée nyoe. "Batée nyang hana jipeuguna lé utôh-utôh bangunan nyan rupaji ka jeuet keu batée nyang paleng phon,"
8 dan "Nyang kheueh batée nyang teupeusabab manusia hase meugantoh, batée jeuet keusabab awaknyan rhot." Awaknyan meugantoh sabab awaknyan hana jimeuiman ubak feureuman Allah. Meunan kheueh nyang ka geupeuteuntée lé Allah keuhai awaknyan.
9 Teuma gata na kheueh bansa nyang teupiléh, imeum-imeum nyang peutimang raja, bansa nyang suci, khusos keu Allah, umat Po teu Allah keudroe. Allah geupiléh gata dan geutawök gata beutateubiet nibak seupôt keu gata tamong u dalam trang Gobnyan nyang pengéh, deungon meukeusut mangat gata peutabu haba keuhai buet-buet nyang luwabiasa.
10 Yoh masa ilée gata kon umat Allah, teuma jinoenyoe gata na kheueh umat Allah. Yoh masa ilée gata hana geugaséh Po teu Allah, teuma jinoenyoe gata ka tateurimong gaséh sayang Gobnyan.
11 Syedara-syedara nyang teucinta! Gata na kheueh ureuëng aséng dan meuranto lam donya nyoe. Sabab nyan ulôn meulakée ngon meuharab that ubak gata mangat gata bék taturot hawa nafeusu manusia nyang sabe jimuprang jilawan jiwa.
12 Pi-e gata lamkawan ureuëng nyang hana meu Tuhan biet beugét that, deungon lagée nyan meunyoe awaknyan jifiteunah gata sibagoe ureuëng jeuhet, awaknyan teutab jiaku meuneubuet gata nyang jroh, deungon lagée nyan awaknyan jipujoe Allah nibak uroe Gobnyan geuteuka.
13 Deumi Tuhan, bah kheueh gata tundok ubak tieb-tieb ureuëng peunguasa manusia: meunan cit ubak Kaisar nyang jeuet keu peunguasa nyang phon,
14 meunan cit ubak gubunur nyang geutunyok lé Kaisar keuteuhuköm ureuëng nyang peubuet jeuhet dan keu teuhoreumat ureuëng nyang peubuet gét.
15 Sabab, Po teu Allah geutem deungon buet-buet gata nyang gét gata ka tasumpai babah ureuëng nyang meututoe bangai.
16 Bah kheueh gata udeb sibagoe ureuëng nyang meurdehka, teuma bék kheueh gata peuguna keumeurdehkaan gata nyan keu gata tôb nyang jeuhet, teuma udeb kheueh sibagoe hamba Allah.
17 Hareuga kheueh mandum manusia, gata gaséh kheueh mandum syedara gata nyang sabe ureuëng Kristen. Takot kheueh ubak Allah, dan horeumat kheueh Kaisar.
18 Syedara-syedara nyang jeuet keupeulayan, tundok kheueh ubak toke gata deungon peunoh horeumat; kon bak awaknyan nyang gét até ngon ramah mantong, teuma meunan cit ubak ureuëng nyang keujam.
19 Po teu Allah teuma geubri beureukat ubak gata, meunyoe gata sadar ateueh keuheundak Allah, saba ateueh jipeusaneut gata ngon hana ade.
20 Sabab peu kheueh istimewa jih meunyoe gata saba tapeuteun huköman nyang sibeuna jih gata tanggong sabab lé salah? Teuma meunyoe gata deungon saba tatanggong deurita nyang keunong ateueh gata sabab lé buet nyang beutôi, teuma Allah geubri beureukat ateueh gata.
21 Keu nyan kheueh Po teu Allah geutawök gata. Sabab Almaseh keudroe ka meudeurita keu gata, dan deungon nyan Gobnyan ka geubri keugata saboh teuladan, mangat gata taseutôt langkah Gobnyan.
22 Gobnyan hántom na geupeubuet desya, dan hántom na meusidroe pih nyang deungoe Gobnyan meusulet. 23 Bak watée Gobnyan jiteunak sihabéh-habéh jih, Gobnyan hana geubalaih deungon haba teumeunak. Bak watée Gobnyan rhot lam deurita, Gobnyan hana geuancam; Gobnyan teuma geuseurah hai Geuh nyan ubak Po teu Allah, Hakém nyang ade nyan.
24 Almaseh keudroe geuseuôn bubena desya-desya geutanyoe ateueh droe Gobnyan watée Gobnyan bak kayée saleb, mangat tanyoe beubaih nibak kuasa desya, dan udeb meunurot lagée nyang geulakée lé Allah. Deungon luka-luka Almaseh kheueh nyang peupuléh gata.
25 Yoh masa ilée gata lagée bubiri nyang sisat, teuma jinoenyoe gata ka teuba lom teuma keuteuseutôt tukang Rabe dan nyang Peulara jiwa gata.